text:
Ua ma fiafia lava ma Sister Jensen e mafuta ma outou. Ou te faafetai tele atu i le aufaipese e le gata i le lagiina, ae o le viiga foi na latou lagiina. O viiga e valaaulia ai le Agaga o le Alii. Latou te faatupuina se lagona o le migao ma aoao ai i tatou i aoaoga faavae o le malo. O se tofiga maoae lenei, ma sa ou tatalo, ma saga tatalo pea, mo le Agaga Paia ina ia avea ma o tatou faiaoga moni.
O le autu o la’u savali “O Le Meaalofa Le Mafaamatalaina a le Agaga Paia,” o se fasifuaitau mai le Mataupu Faavae ma Feagaiga: “O le a tuu atu e le Atua ia te outou le poto e ala i lona Agaga Paia, ioe, e ala i le meaalofa le mafaamatalaina a le Agaga Paia, sa lei faaalia lava talu ona i ai le lalolagi sei oo mai i le taimi nei” (MF&F 121:26). E i ai ni nai mafaufauga atonu o outou manatuaina mai sa’u lauga o le konafesi aoao ia Oketopa 2010. I le taimi ua tuuina mai ia te au mo lenei savali i le aso, o le a ou faalauteleina atili ai na mafaufauga.
O Le Taua o le Agaga Paia
O le taua o le Agaga Paia ma le meaalofa le mafaamatalaina o Ia lava, e mafai ona faamamafaina i ni ata se lua, e tofu ma se savali i ana lava aia tatau. O le ata muamua e mai i le Tusi a Mamona ma le lona lua e mai i se mea na tupu i le talafaasolopito o le Ekalesia.
Ina ua asiasi atu Iesu Keriso i tagata i le Tusi a Mamona, sa Ia aoaoina i latou, faamanuia i a latou fanau, faatuina le faamanatuga, ona tuumuli ese lea. Sa toe foi tagata i o latou aiga ma galulue i le po atoa e faapotopoto mai isi i le nofoaga na Ia fetalai atu o le a Ia faaali atu ai ia te i latou i le aso na sosoo ai.
Ona o le toatele naua, sa vaevae ai e soo e toasefululua ia tagata i ni vaega se toasefululua e aoao atu ai i latou i mea sa aoaoina ai i latou e le Faaola i le aso ua mavae, ona latou tatalo ai lea. Mai mea uma sa mafai ona latou tatalo atu ai, “sa latou tatalo atu mo lena mea na sili ona latou mananao i ai; ma sa latou mananao ia tuuina mai le Agaga Paia ia te i latou” (3 Nifae 19:9), ua tuuina atu ai se faamamafa ia te Ia ma Lona taua lea e tulaga ese ai i mau uma.
Ina ua maea la latou tatalo ma i le tali atu i a latou aioiga, sa papatisoina ai e Nifae ia soo, ma ina ua maea “sa oo ifo le Agaga Paia i luga o i latou, ma sa faatumuina i latou i le Agaga Paia ma le afi” (3 Nifae 19:13). Sa latou mauaina le molimau faamautinoa po o le molimau ia te Ia.
Ona afio ifo lea o le Faaola ia i latou:
“Ma sa oo ina maliu ese atu Iesu … mai ia te i latou ma punou o ia lava i le eleele, ma ia fetalai atu:
“Le Tama e, ou te faafetai atu ia te oe ona ua e tuuina mai le Agaga Paia ia te i latou nei o e ua ou filifilia. …
“Le Tama e, ou te tatalo atu ia te oe ia e tuuina atu le Agaga Paia ia te i latou uma o e o le a talitonu ia latou upu” (3 Nifae 19:19–21).
Ou te le iloa se mau faatusi paia o i ai e sili atu lona faamatalaina o le taua o lagona o le Faaola mo le Agaga Paia.
O le ata lona lua e maua mai i aoaoga a Peresitene Polika Iaga. Sa i ai le Au Paia i Uinita Kuota ma sa sauniuni mo le malaga atu i Sisifo i le tautotogo. Ua silia ma le lua ma le afa tausaga talu ona maliu Iosefa Samita. Sa maua e Peresitene Iaga se faaaliga vaaia, o se faalepo, lea na la talanoa ai ma le Perofeta o Iosefa Samita. A o outou faalogologo, faamolemole ia matau le aofaiga o taimi na ia faamamafaina ai le taua o le Agaga o le Alii:
“‘Uso Iosefa, ua i ai i le usoga … le naunautaiga tele e malamalama i … mataupu faavae o le faamauga; ma afai e i ai sau upu apoapoai mo au, o le a ou fiafia lava e taliaina.’
“Sa laa mai Iosefa agai mai ia te au, ma tilotilo mai ma le matua faamaoni a’ia’i, ae toamalie ma fai mai, ‘Ta’u atu i tagata ina ia lotomaulalo ma faamaoni, ma ia mautinoa e tausisia le Agaga o le Alii ma o le a ia taitaiina sa’o i latou. Ia faaeteete ma aua nei faaliliueseina le leo itiiti filemu; o le a ia aoaoina outou i mea e fai ma le mea e ō i ai; o le a ia aumaia fua o le malo. Ta’u atu i le usoga ina ia tatala pea o latou loto i le talitonuga maumaututu, ina ia oo mai le Agaga Paia ia te i latou, a ua saunia o latou loto e taliaina. O le a mafai ona latou iloa le Agaga o le Alii mai isi agaga uma; o le a i ai i o latou agaga le filemu ma le olioli; o le a aveesea mai o latou loto le faatiga, ita ma le fetauai; ma o o latou manaoga atoatoa o le faia o mea lelei, ia aumaia le amiotonu ma fausia ai le malo o le Atua. Ta’u atu i le usoga afai o le a latou mulimuli i le agaga o le Alii, o le a sa’o lo latou ala. Ia mautinoa e ta’u atu i tagata ia tausisia le Agaga o le Alii; ma afai latou te faia, o le a latou iloaina i latou lava o agatonu e faapei ona sa faatulagaina ai e lo tatou Tama i le Lagi a o lei o mai i latou i le lalolagi. Sa faatulagaina e lo tatou Tama i le Lagi le aiga o tagata. …’
“Ona faaali mai lea e Iosefa ia te au le mamanu, le tulaga sa i ai i le amataga. E le mafai ona ou faamatalaina lenei mea, ae sa ou vaai i ai, ma sa ou vaai i le mea na aveesea ai le Perisitua mai le fogaeleele ma le ala e tatau ai ona tuufaatasia, ina ia i ai se filifili e atoatoa lelei mai i le Tama o Atamu e oo mai i lana fanau aupito mulimuli. Sa toe fai mai Iosefa, ‘Ta’u atu i tagata ia mautinoa e tausisia le Agaga o le Alii ma mulimuli ai, ma o le a ia taitaiina i latou i le ala tonu’.’”1
E le gata ua faamamafa mai i lea tala le taua o le Agaga Paia ma le sailia o Lana uunaiga, ae sa aumaia ai foi i lo’u mafaufau nei mataupu faavae ma upumoni:
- •
E saili le Agaga o le Alii e aumaia le faatulagaina lelei—patino, ma faatulaga se aiga faavavau e ala i sauniga o se faamauga i le malumalu.
- •
E saili le tiapolo e faamalepe ma faaumatia (tagai i le MF&F 10:6–7, 22–27), aemaise o aiga e pei ona molimauina i le taimi nei e ala i le faafanoina o maitaga, tatala o faaipoipoga, ma faaipoipoga a le itupa e tasi. Sa ou fesili ifo ia te au lava, pe ua fesoasoani le faiga lea ua faatupulaia i lo outou vaitausaga e tolopo faaipoipoga, i le faamalepeina o aiga.
- •
Na oo mai faaaliga ma le malamalama e ala i le meaalofa lē mafaamatalaina a le Agaga Paia e tali ai se fesili, e faapei ona tele ina faia e faaaliga.
Mai nei ata e lua, ua ou faia ai se faaiuga e faapea e taua tele le Agaga Paia ma e tatau ona tatou sailia ma le faamaoni a’ia’i Lana mafutaga, taitaiga, ma meaalofa—ma e moni lava o se meaalofa e le mafaamatalaina.
O le a ou taulai atu nei i ni manatu ‘au’au se tolu: (1) o misiona a le Agaga Paia, (2) o tulaga e maua ai le Agaga Paia; ma le (3) pe faapefea ona iloa le taitaiga mai le Agaga Paia.
O Misiona a le Agaga Paia
O le Agaga Paia i nisi taimi e ta’ua ai o le Agaga, e faaigoa talafeagai o le Agaga Paia, o le Agaga o le Atua, o le Agaga o le Alii, ma le Faamafanafana.
E i ai misiona patino po o tiutetauave o le Agaga Paia. O le a ou ta’ua le fa.
Misiona 1—Na te molimauaina pe faaalia mai le Tama ma le Alo. O le Agaga Paia e faaalia moni pe molimauina le Tama ma le Alo. Sa ou oo i lenei mea a o o’u tamaitiiti, e ui lava ina sa le mafai ona ou manino i ai i lena taimi.
Sa ou ola ae ma talitonu i le Atua i se aiga matagofie o le Au Paia o Aso e Gata Ai. Sa papatisoina au ma mauaina le Agaga Paia i le valu o o’u tausaga. Ou te lei fesiligia lava le i ai o le Tama ma le Alo; ae, sa talia atoatoa i lo matou aiga, sa tapuai ma se faatuatua ia te i La’ua ma sa molimauina i le faia o tatalo faaleaiga e le aunoa, faatali sei faamanuia meaai i ‘aiga taitasi, o po faaleaiga, faitau mai i tusitusiga paia (aemaise o le Tusi a Mamona), auai i le Lotu, usiusitai i poloaiga, ma isi mea uma matou te faia o ni Au Paia o Aso e Gata Ai. Sa ou le mafai e a’u lava ia ona sue tusitusiga paia e aoao atu ai le aoaoga faavae e faapea, o le matafaioi autu a le Agaga Paia o le faaalia mai lea o le Atua le Tama ma Lona Alo o Iesu Keriso, ae i lo’u faatuatua sa ou malamalama moni ai i le mataupu faavae.
I le taimi o la’u misiona, sa ou amataina se suesuega o tusitusiga paia i aso taitasi. Sa faamalolosia lo’u iloa i tusitusiga paia, o la’u molimau, ma lo’u faatuatua i le Atua ma Lona Alo, o Iesu Keriso i le aoaoga faavae paia, o aafiaga faaleagaga, ma faaaliga patino. Ua ou iloa e a’u lava ia, o nei upu mai le Faaola e moni: “Ma o le Agaga Paia e molimauina le Tama ma au; ma e tuu mai e le Tama le Agaga Paia i le fanauga a tagata, ona o au” (3 Nifae 28:11; tagai foi i le otootoga o le mataupu i le 3 Nifae 27 ma le 3 Nifae 27:13–20).
Misiona 2—Na te molimauina upumoni uma. E faaalia e le Agaga Paia le moni o mea uma. O le au saili ma le faamaoni e faitauina le Tusi a Mamona ma tatalo ma mafaufau loloto faatasi ma se faamoemoega moni ia iloa lona moni, ua folafola mai i ai o le a latou iloa e moni, “ma o le mana o le Agaga Paia e mafai ona [latou] iloa ai le moni o mea uma lava” (Moronae 10:5).
Sa valaaulia e Alema tagata matitiva na tutuli ese e sa Sorama, e faatautaia ai se faataitaiga suesue i upu. Na patino lona faamamafaina atu ia te i latou e faapea, o upu moni e totoina i loto e naunau e talia o le a “amata ona malena ae i totonu o lou fatafata; ma pe a e lagona ia faalogoga o malena ae, o le a amata ona e fai ifo ia te oe lava— ua tatau ona lelei lenei [upu] pe ua lelei le afioga” (Alema 32:28), ma tulai mai ai ala e tolu o le a latou iloa ai le upumoni:
-
1.
“Ua amata ona faalauteleina ai lo’u agaga,” e molimauina i le au sailiili faamaoni o le upumoni e ala i loimata, o se mapuea, o se lue o le ulu, po o nisi taga faatino e ta’u mai ai ua totoina e le Agaga Paia upu moni i o latou loto.
-
2.
“Ua amata i le faamalamalama ai o lo’u malamalamaaga,” e molimauina i faaupuga e pei o le “e talafeauga lelei,” po o le “sa ou talitonu lava i lena mea,” po o se fesili, “o lona uiga la o lau tala e … ?”
-
3.
“Ua amata ona suamalie ia te au,” e molimauina, mo se faataitaiga, e ala i faaupuga a tagata sailiili e pei o le, “faamolemole toe faamatala mai nisi mea,” po o le “o fea na e fai mai e tu ai lo outou falesa?” po o le “pe le mafai ona tatou mafuta teisi ina ia e saga aoao mai ai i matou?”—o lona uiga ua latou fiaaai ma ua mananao atili i ai.
O loo faapupula mai i le molimau a Polika Iaga nei upumoni: “Pe ana fai o taleni uma, tomai, poto ma le suiga o le lalolagi na tuufaatasia i se tagata se toatasi, ma na auina mai lena tagata ia te au faatasi ma le Tusi a Mamona, ma sa folafola mai i le gagana faalelalogi aupito faamamaluina, lona moni, ma taumafai e faamaonia [le Tusi a Mamona] e ala i le aoaoina ma le poto faalelalolagi, semanu e foliga mai ia te au o se āsu e na ona alu a’e i luga ma toe mou atu. Peitai, ina ua ou vaai i se tagata e leai se tomai i gagana, po o ni taleni e lauga ai faalauaitele, o lē sa na ona mafai ona fai mai, “Ua ou iloa e ala i le mana o le Agaga Paia, e moni le Tusi a Mamona, o Iosefa Samita o se perofeta a le Alii.’ Na amata e le Agaga Paia mai lena tagata ona faamalamalamaina lo’u malamalamaaga, ma sa i o’u luma le malamalama, mamalu, ma le tino ola pea; ua siosiomia a’u i na mea, ma faatumulia ai au, ma sa ou iloa ai mo a’u lava ia, e moni le molimau a lea tagata.”2
Misiona 3—Na te faapaiaina. O le upu sanctify e sau mai le faa-Latina ma e lua ona pogai: sanct, o lona uiga “paia,” ma le facere, o lona uiga “ia fai”—o lona uiga moni lava “ia fai ia paia.” I lo tatou faaaogaaga faalelotu o le upu, faapaia o lona uiga ia faamama pe faasaoloto mai agasala, o se savali tupito o le talalelei toefuataiina.
O le talalelei o le “fuafuaga a le Atua mo le faaolataga, ua mafai ona faataunuu e ala i le togiola a Iesu Keriso [ma] e aofia ai upumoni o le faavavau po o tulafono, feagaiga, ma sauniga e manaomia ina ia mafai e tagata ona toe foi atu i luma o le Atua.”3
O le matafaioi faapaiaina a le Agaga Paia e taua i le faauigaga a le Faaola o Lana talalelei i le 3 Nifae 27:13–20, o loo faaiu i lenei fuaiupu taua: “Ia salamo outou tuluiga uma o le lalolagi, ma o mai ia te au ma ia papatiso i lo’u igoa, ina ia faapaiaina outou i le taliaina o le Agaga Paia, ina ia outou tutu ma le le pona i o’u luma i le aso gataaga” (3 Nifae 27:20). O le Agaga Paia o lē e faapaiaina, ma e ala ia te Ia ma le Togiola e le i’u, e mafai ai ona tatou tutu atu ma le le pona, mama, ma le atoatoa.
I valaauga eseese sa ou umia ai ki o le perisitua e avea o se faamasino o Isaraelu, aemaise lava i le avea ai o se epikopo, sa ou molimauina ai le mana faamama, ma faapaia o le Agaga Paia. E i ai se aafiaga e tasi, ma o ona elemene e suitulaga i isi, lea e tulaga ese.
I le taeao o se Aso Sa, sa sau ai se alii talavou faatoa atoa lona luasefulu tausaga, e vaai au, o lona epikopo. Sa faatagaina e ia ma lana uo teine i lena vaiaso, o la’ua lagona ma faanaunauga e sopo i tua atu o tuaoi sa faatuina e le Alii. Sa ou faalogologo ma le agaga tatalo. Sa ma faitauina faatasi ia tusitusiga paia ma upu a perofeta o aso e gata ai. Sa ou tuuina atu ia te ia ni nai faitauga e fai, ma tuu atu i ai faasā talafeagai mo ona avanoa faale-Ekalesia, faatulaga taimi i le lumanai ma te feiloai ai, ma sa ma tootutuli faatasi ma ia e tatalo.
O faatalanoaga taitasi na sosoo ai, sa ia lipoti mai ai i lana faitauga, aemaise mai le Tusi a Mamona, ma sa suia le mafatia sa i ona foliga ma lana amio i le faatuatua i le Atua ma Lona Alo, e ala i le faamoemoe ma le mautinoa, o le faaiuga mausali, ma se suiga i lona loto. Na faasolo ina tuputupu ae faaleagaga o ia. Ina ua mavae taimi talafeagai, ma ina ua taitaiina ai e le Agaga, sa ou aveesea le faasā na tuu atu ia te ia ma faatagaina o ia e ‘ai ma inu i le faamanatuga. A o ou nofo ai i luga o le tulaga i le taimi o le sauniga faamanatuga, sa tosina la’u vaai ia te ia ina ua taunuu atu muamua le areto ma sosoo ai ma le vai i le atunofoa sa i ai o ia. Sa ou molimauina le malamalama o le faapaiaga, filemu, ma le faamagaloga.
Na oo mai i lo’u mafaufau upu a le Faaola ia Iosefa ma Oliva ina ua mavae ona la tagofia le faamanatuga: “Faauta, ua faamagaloina a oulua agasala mai ia te oulua; ua oulua mama i o’u luma; o lea, ia sii i luga o oulua ulu ma olioli” (MF&F 110:5). E faapei o Iosefa Samita ma Oliva Kaotui, na maua e lenei taulealea se faamagaloga o ana agasala e ala i le afi ma le Agaga Paia (tagai i le 2 Nifae 31:17; MF&F 19:31).
E le gata sa iloa e lenei taulealea le mana faapaia o le Agaga Paia, ae e mafai foi e oe ma au ona oo i lena lava saolotoga e tasi mai agasala, i lea Sapati ma lea Sapati ma lea Sapati.
Misiona 4—o le faiaoga. O mea uma e mafai ona ou fai atu ai e uiga i le aoao mai ma le aoao atu, ou te aoteleina ai i lo’u fai atu o le Agaga Paia o le faiaoga moni. I fuaiupu e 10 o le Mataupu Faavae ma Feagaiga 50:13–22, o fuaiupu lē soagia o fesili, a o fuaiupu soagia, o tali a le Alii. A o ou faitauina iafuaiupu e 13 ma le 14, faamolemole ia matau ia matafaioi e lua ma mea e fai e matafaioi taitasi:
“O le mea lea, o A’u o le Alii e fesili atu le fesili lenei ia te outou—o le a ea le mea na faauu ai outou?
“E talai atu la’u talalelei e ala i le Agaga, le Faamafanafana lea na auina atu e aoao atu le upumoni.”
O le matafaioi a le Agaga Paia o le aoao atu. O Ia o le faiaoga moni! O la’u matafaioi e le o le faaaoga uma o anomea po o le fai ia uma le lesona; ae i le avea ai o se e umia le perisitua, e tatau ona ou aoao atu, faamalamalama atu, apoapoai atu, lapatai atu, ma valaaulia le Agaga (tagai i le MF&F 20:59).
O la’u matafaioi ia avea o se meafaigaluega i le fatufatuina o se siosiomaga mo le Agaga o le faia lea o mea Na te faia i le ala paia o loo faamatala mai i le fuaiupu e 22 o le vaega e 50: “O le mea lea, o ia o le e talai atu atoa, ma ia o lē e mauaina, e malamalama i le tasi, ma e faagaeetiaina ma olioli faatasi i laua uma.”
Na faaiu e Nifae ana tusitusiga ma faaalia ai lona lē ‘a’u’a’u faapea foi lona malamalamaaga sa’o i le matafaioi a le Agaga Paia: “Ma o lenei, o a’u o Nifae, e le mafai ona ou tusia mea uma sa aoaoina i totonu o lo’u nuu; pe ua ou malosi tele foi i le tusitusi, e pei o le tautala; ona pe a tautala se tagata e ala i le mana o le Agaga Paia, e molioo e le mana o le Agaga Paia i loto o le fanauga a tagata” (2 Nifae 33:1).
Manatua upumua o le i ae le o le totonu. Ona o la tatou faitalia, Na te moliooina ai i o tatou loto. Afai tatou te valaaulia o Ia, o le a Ia moliooina i o tatou loto e pei ona aoao mai i le Tusi o Faaaliga; “Faauta, ou te tu atu i le puipui ma tu’itu’i atu; ai se tasi e faalogo mai i lo’u leo, ma tatala mai le puipui, ou te ulufale atu ia te ia, ma te talisua foi ma ia, o ia foi ma a’u” (Faaaliga 3:20).
Ou te molimau atu ia te outou e i ai isi Ona tiutetauave po o misiona taua. O Ia o le Faamafanafana. Na te taofiofia pe uunaia, Na te taitai, Na te lapatai, Na te aoai. Ou te valaaulia outou ia suesueina e outou lava na mea. O le a ou talanoa atu loa e uiga i tulaga e maua ai le Agaga Paia.
Tulaga e Maua ai le Agaga Paia
O tulaga e manaomia e maua ai le Agaga Paia e faigofie lava. O le a ou ta’ua na o le tolu: (1) manao, ma ia te au e aofia ai le ole atu, saili, ma le tuitui atu; (2) agavaa; ma le (3) mataalia—faaleagaga ma le faaletino.
O upu manao, ole atu, saili, ma le tu’itu’i atu e tele lava ina maua faatasi i mau, ma e taua tele mo le mauaina o le Agaga Paia ma Ana meaalofa lē mafaamatalaina. Na aoao mai e Alema e faapea e tuu mai [e le Atua] “i tagata e tusa ma o latou manao” (Alema 29:4).
Ou te faagauai atu outou i upu nei i leMataupu Faavae ma Feagaiga 11, o se faaaliga a le Alii ia Ailama Samita. E faavalu ona ta’ua le upu o lemanao ma ona upu uiga tutusa. Atonu o se tasi ua lauiloa tele ma ta’u soo o loo i ai i lefuaiupu e 21. O loo aumai faatasi ai lesaili, manao, o le upu, ma le Agaga— ae tulai mai ai le mana o le Atua: “Aua le saili e talai atu la’u upu, ae ia muamua saili ia maua la’u upu, ona matala ai lea o lou laulaufaiva; ona oo lea, afai e temanao i ai, o le a e maua lo’u Agaga ma la’u upu, ioe, le mana o le Atua i le faatalitonuina o tagata” (ua faaopoopo le faamamafa).
O le isi, o le agavaa. Ina ia maua le meaalofa lē mafaamatalaina a le Agaga Paia, e tatau ona tatou tausia poloaiga. Ou te talitonu ua outou iloa amioleaga e faatausuai ai i le Agaga, ma o le a ou le ta’ua. E i ai se fuaiupu mai lo’u faamanuiaga faapeteriaka na taialaina ai au: “Jay, ia faasaoloto lou tino mai faaosoosoga ma mealeaga e oo mai lava i latou. Ola mama ma tauagafau aua e nofo le Agaga o lo tatou Tama Faalelagi i tapeneko mama. E le nofo [o Ia] i tapeneko eleelea.” Na ou iloa o loo lagolagoina lenei mea e le Tusi a Mamona: “Ua le toe faasaoina i latou e le Agaga o le Alii; ioe, ua alu ese mai ia te i latou, aua e le afio le Agaga o le Alii i malumalu lē paia” (Helamana 4:24).
Mataalia—faaletino ma faaleagaga. Ua tatou ola i se lalolagi e pisi tele o loo taufono mai ai le tele o mea mo o tatou taimi ma lo tatou gauai atu. Ua i ai se mamanu ua uunaia ai i tatou ina ia vavevave i fonotaga po o sauniga, aemaise lava o le sauniga faamanatuga, e faalogologo i muai musika, sauniuni ia maua le Agaga, ma maua ia faaaliga. Tatou te anapopogi, tatou te tatalo, tatou te mafaufau loloto, ma o i le malumalu, tatou te aoao foi ia avea ma tagata faalogo ma matau lelei.
Na faapupula mai e Peresitene Iosefa F. Samita le mataala faaletino ma le faaleagaga, ina ua ia maua se faaaliga lea ua tatou faaigoaina o le faaaliga o le togiolaina o e ua maliliu o loo maua i le Mataupu Faavae ma Feagaiga 138:
“I le aso tolu o Oketopa, i le tausaga e afe ivaselau sefuluvalu, sa ou nofo ai i lo’u potu ma mafaufau loloto i tusitusiga paia;
“Ma manatunatu i le taulaga togiola tele na faia e le Alo o le Atua” (MF&F 138:1–2).
Ua ou vaai faalemafaufau ia Peresitene Samita o nofo i se nofoa, atonu o se nofoa laau, i se laulau faatasi ai ma tusitusiga paia i ona luma ma se peni ma se pepa. Sa lei taotooto o ia i se nofoa malolo pe faatalaleu i se nofoa.
Sa faamamafa mai e Peresitene Tavita O. MaKei le taua o le mataalia faaleagaga ma faaletino, i le tala i le atalii o Epikopo John Wells, o se tasi sa i ai i le Au Epikopo Pulefaamalumalu, na maliu lona atalii i se faalavelave i le ala o nofoaafi. I ni nai vaiaso talu ona uma le falelauasiga, a o malolo le tina i le fale, ma faavauvau i le maliu a lana tama, ma sa mataalia o ia faaleagaga ma faaletino. Na faaali atu lana tama ia te ia ma fai atu atu i ai ina ua ia iloaina ua i ai o ia i le lalolagi o agaga, na ia taumafai muamua e oo atu i lona tama ae sa le mafai, ma sa ia fai atu i lona tina o loo pisi tele lona tama i le ofisa.4
I le tele o a matou fonotaga faaleaoaoga mo le Au Pulega Aoao, e faamanatu mai ai lava ia i matou e Peresitene o le Ekalesia ma Aposetolo, ia aua ne’i o matou soona pisi e faia le galuega a le Alii ne’i lē mafai ona oo mai ia i matou uunaiga faaleagaga.
Faapefea Ona Iloa Taitaiga mai le Agaga Paia
E faigata tele ia te au ona aoao atu pe faapefea ona iloa le taitaiga, taiala, ma uunaiga faaleagaga. O aafiaga faapena e patino lava, ma tele lava ina fetuunai i tagata taitoatasi ma tulaga ia faatoa ou faamatalaina atu. Peitai, e i ai ni nai mamanu, ua ou iloa ma sa ou aoaoina mai i isi.
O le tasi o lefilemu i lou mafaufau. Na aoaoina se Oliva Kaotui tauivi e le Alii i se lesona mamana ina ua Ia faamanatu atu ia Oliva, “Ou te lei tautala atu ea le filemu i lou mafaufau e uiga i le mataupu?” (MF&F 6:23). Ou te talitonu o le mauaina o le “filemu i le mafaufau” o se tasi o auala e sili ona taatele e iloa ai le taitaiga mai le Agaga Paia. O upu uiga tutusa o le filemu o le toafilemu, paganoa, paegamalie, ma le legaoia, a o ona upu faafeagai o lefenumiai, popole, faalavefau, faavevesi, ma le letaugamalie. E tele taimi tatou te faaaogaina ai upu, “Ou te le o fiafia i le mea lea,” po o le “Ou te le o lagona se mafanafana.” O na lagona e mauaa i le isi mataupu faavae: o le mafaufau ma le loto.
“Ioe, faauta, o le a Ou ta’u atu ia te oe i lou mafaufau ma lou loto, e ala i le Agaga Paia, lea o le a oo atu i ou luga ma lea o le a mau i lou loto.
“O lenei, faauta, o le agaga lenei o faaaliga” (MFF 8:2–3).
Ua ou aoaoina mai le Au Peresitene Sili ma mai le Korama a le Toasefululua, faapea foi mai o’u lava aafiaga, o faaaliga i le mafaufau e tele lava o ni upu, manatu, po o ni fuaiupu patino, a o faaaliga i le loto e masani lava o lagona e ogatusa ma le filemu. E fesoasoani faataitaiga mai le olaga o Enosa: o fuaiupu e 3 ma le 9 o loo faamatala mai ai se lagona masani i fasifuaitau nei: “olioli … sa gotouga ifo i lo’u loto” ma “sa amata ona ou lagona.” I fuaiupu e 5 ma le 10 tatou te maua ai fuaiupu atoatoa, o loo taufai folasia mai i le “sa oo mai se siufofoga [i lo’u mafaufau], ua fetalai mai,” ma “sa toe tulei mai le siufofoga o le Alii i lo’u mafaufau, ua fetalai mai.”
O le mauaina o lagona i le loto ma mafaufauga i le mafaufau, o loo aoao mai i nai upu itiiti nei ia Ailama Samita:
“O le a ou faaali atu ia te oe ai lo’u Agaga, lea o le a faapupula ai lou mafaufau, lea o le a faatumulia ai lou agaga i le olioli;
“Ma ona e iloa ai lea, pe o le a e iloa i lenei mea, mea uma o soo se mea e te manao mai ai ia te a’u” (MF&F 11:13–14).
O le isi o le suesue i ai i o outou mafaufau. O se mau e masani ona ta’ua e uiga i le iloaina o faaaliga ma uunaiga mai le Agaga Paia o leMataupu Faavae ma Feagaiga 9:7–9:
“E ao ina e suesue i ai i lou mafaufau; ona ao lea ona e ole mai ia te au pe ua sa’o, ma afai ua sa’o, o le a Ou faia ia mu lou loto i totonu ia te oe; o lea, o le a e lagona ai ua sa’o.
“Ae afai ua le sa’o, o le a e le maua ni lagona faapena, ae o le a e maua se mafaufauga papa’ ( MF&F 9:8–9).
Na aoao mai ma le atamai Elder Dallin H. Oaks e faapea “e ono i ai [i se tagata] se manao malosi ina ia taitaia e le Agaga o le Alii peitai … e tuuina atu ma le le poto lena manao i le tulaga o le manao ina ia tautaitai i mea uma. O se manao ia taita’ia e le Alii o se malosiaga, peitai e manaomia ona o faatasi ma se malamalama, e tuu mai e lo tatou Tama Faalelagi le tele o faaiuga mo a tatou lava filifiliga faaletagata. …
“E tatau ona tatou suesueina mea i o tatou mafaufau, e faaaoga ai le mana e iloilo ai lea na tuu e lo tatou Foafoa i totonu o i tatou. Ona tatou tatalo lea mo le taitaiga ma galueaiina ai pe a tatou maua. Afai tatou te le mauaina se taitaiga, e tatau ona tatou gaoioi e tusa ma la tatou faamasinoga aupito sili. O tagata e tauanau pea le sailia o le taitaiga faafaaaliga i mataupu e lei filifilia e le Alii e taitai ai i tatou, atonu o le a fatuina se tali mai o latou lava moomooga faivavale, pe atonu foi latou te mauaina se tali mai ala o se faaaliga sese.” 5
Na aoao mai ma le poto Peresitene Boyd K. Packer: “E le mafai ona e fai faamalosia ni mea faaleagaga. O upu e pei o le fai faamalosi, uunai malosi, faasa, mamafa, poloai, e le faamatalaina ai o tatou avanoa ma le Agaga. E le mafai ona e faia faamalosi le Agaga e tali atu e faapei ona le mafai ona e faia faamalosi se fatupi e totogo mai, po o se fuamoa ia fofoa a o lei oo i le taimi. E mafai ona e fatuina se siosiomaga e faatupuina ai, faafailele, ma puipuia; ae e le mafai ona e faia faamalosi pe uunai malosi; e tatau ona e faatalitali i lona tuputupu a’e.” 6
“Mu o le loto i totonu,” o le fasifuaitau mai le Mataupu Faavae ma Feagaiga vaega e 9. E tusa ai ma lenei mu o le loto i totonu, ma i le avea ai ma se peresitene o le misiona ua taliu mai, sa valaauina au e galue i se komiti faatasi ma isi peresitene ua taliu mai foi, e sue ni auala e faaleleia atili ai le talaiga. Na tuuina atu se fautuaga e fesoasoani ai i faifeautalai ia latou iloa le mu o le loto i totonu, e pei ona aoao mai e leMataupu Faavae ma Feagaiga 9:7–9. Sa faasoa mai e le taitaifono o le komiti, o se tasi o le Korama Muamua o Fitugafulu ma o se tasi foi na avea muamua ma peresitene o le misiona, sona aafiaga na i ai ma se tasi o le Korama a le Toasefululua sa malaga taamilo i lana misiona. I le taimi o le maimoaga, sa aoao atu ai e lenei peresitene maoae o le misiona fuaiupu nei e tolu.
Ina ua maea le fonotaga ma a o malaga atu i le isi, sa ta’u atu e le uso o le Toasefululua e faapea, i ona tausaga o lona poto masani na ia maua ai tagata o au paia sa lagona ua toilalo i le sailia o faaaliga e ala i le mu o le loto i totonu, tusa lava foi pe uma le mau anapogi ma tatalo. Latou te lei malamalama o le mu o le loto i totonu, e le faiā ma le mu o kalorī i le tino, ae o se fua o lagona—o le filemu i le mafaufau ma lagona i le loto lea na ta’ua muamua.
E toatele atonu e manatua le au liliu mai i le Tusi a Mamona o ē na “papatisoina i le afi ma le Agaga Paia, ae sa latou le iloaina” (3 Nifae 9:20).
I se faaaliga ia Ailama Samita, tatou te maua ai ni auala se fa e iloa ai pe faapefea ona taitai i tatou e le Agaga: “Ia tuu atu lou faatuatuaga i le Agaga lena lea na te taitai [1] ia fai mea lelei —ioe, [2] ia fai mea sa’o, [3] ia savali ma le lotomaulalo [ma le 4] ia faamasino ma le amiotonu; ma o lo’u Agaga lea” (MF&F 11:12).
Na saunoa Peresitene Gordon B. Hinckley; “Pe faapefea ona tatou iloa mea a le Agaga? Pe faapefea ona tatou iloa pe mai i le Atua? E ala i ona fua. Afai e tau atu ai i le tuputupu ae ma le atinaega, afai e tau atu i le faatuatua ma le molimau, afai e tau atu i se ala e sili atu o le faia o mea, afai e tau atu i le amioatua, o lona uiga e mai i le Atua. Afai e olopalaina ai i tatou, afai e avatu ai i tatou i le pogisa, afai e faafememea’i ai i tatou ma faapopoleina ai, afai e tau atu i le le faamaoni, o lona uiga e mai i le tiapolo.”7
O le isi: Atonu e tumu pea le mafaufau i se mataupu pe mamafa pea i ou luga. O le upumoni lenei mai le tusi a Iosefa Samita e uiga i le papatisoga mo e ua maliliu, o se tasi lea auala e tulei mai ai le Agaga: “E peiseai ua i ai pea lena mataupu i lo’u mafaufau ma uuna’i malosi mai e sili atu i o’u lagona” (MF&F 128:1). O le i ai pea o uunaiga e uunai mai seia tatou faatinoina, e moni lava ma e paia.
A o ou pulefaamalumalu ai i le misiona a Cali Kolomupia, sa ou suesue i tusitusiga paia i se tasi po, i le te’a ai o le 10. Na oo mai se manatu i lo’u mafaufau e telefoni i se faifeautalai. E lei leva ona ou faatalanoaina o ia, ae sa ou iloa ai o loo feagai o ia ma ni luitau, ma sa ou faataatia ese lea manatu. Na toe oo mai le uunaiga, ma sa ou faaaogaina lea lava mafuaaga, ma toe tuu ese atu ai foi. Na toe oo mai faatolu ma na iu ina ou iloaina le uunaiga i le mea ua tupu, ma sa ou vili loa ia te ia. O la sa moe lana soa sa tali mai. Sa ou fai atu ou te fia talanoa i le faifeautalai sa uunaia au e valaau i ai. Sa fai mai o ia, e le o i ai o ia i lona moega.
“Tuu i lalo le telefoni ae alu e sue ane o ia,” sa ou fai atu ai.
Na maua atu o ia i le poletito o talanoa i se tamaitai talavou na siitia atu i lena aso. Sa siitia faifeautalai i se fale fou i le aso na sosoo ai.
I le faaiuga, ou te sii maia se aafiaga matagofie ma se fautuaga poto mai ia Peresitene Uilifoti Uitilafi. I ana faigamalaga, sa ia lipotia mai ai le faaali atu ia te ia o Iosefa Samita, Polika Iaga, ma isi uluai taitai o le Ekalesia. I se tasi taimi, na faaali atu ai Polika Iaga (o lē ua tolu tausaga talu ona maliu), ia te ia: “Ina ua ma taunuu i le mea sa ma o i ai, … sa ou fesili atu ia Peresitene Iaga pe mafai ona ia talai mai ia i matou. Na ia fai mai, ‘E leai, ua uma la’u molimau i le tino. O le a ou le toe talanoa atu lava i nei tagata.’ ‘Peitai,’ na ia fai mai ai, ‘ua ou sau e vaai oe; ua ou sau e puipui oe, ma vaavaai po o a mea a tagata o fai.’ Ona, ia fai mai lea, ‘ou te manao ia e aoao atu i tagata—ma ou te manao ia te oe ia e mulimuli ai i lenei fautuaga—e tatau ona latou galulue malosi ma ia ola ina ia maua le Agaga Paia, aua a aunoa ma lena, e le mafai ona outou fauina le malo; a aunoa ma le Agaga o le Atua e lamatia outou e savavali i le pogisa, ma le matautia o le toilalo e faataunuu o outou valaauga o ni aposetolo ma toeaina i le ekalesia ma le malo o le Atua.’”8
Ou te tatalo ma le lotomaulalo o le a outou matua mananao ma le faamaoni ia agavaa mo le meaalofa lē mafaamatalaina a le Agaga Paia, ina ia mafai ona outou iloaina Ana uunaiga, ina ia outou “filemu ma iloa” (MF&F 101:16) le Tama ma le Alo e ala i le Agaga Paia, ma o le a outou faaali atu lo outou agaga faafetai mo Ia ma Lana taitaiga, aua o le faaali atu o le agaga faafetai e atili valaaulia ai le Agaga.
E ala i le meaalofa lē mafaamatalaina a le Agaga Paia, ua ou iloa ai o Iosefa Samita o le perofeta o le Toefuataiga ma o le Tusi a Mamona o le maa ‘au’au o la tatou tapuaiga. Ou te iloa o loo soifua le Tama ma le Alo. O loo soifua moni i Laua. O le Agaga Paia e molimauina upumoni uma. Na te faapaia, ma e Na te aoao mai. O loo taitaiina i tatou i ona po nei e perofeta soifua, tagatavaai, ma talifaaaliga, o Aposetolo moni a le Alii o Iesu Keriso. O nei tamalii e toa 15 o loo taialaina e le meaalofa lē mafaamatalaina a le Agaga Paia. I le suafa o Iesu Keriso, amene.
© 2012 Puletaofia e le Intellectual Reserve, Inc.Ua taofia aia tatau uma. Faamaonia le faa-Peretania: 12/11. Faamaonia le faaliliuga: 12/11. Faaliliuga o leThe Unspeakable Gift of the Holy Ghost. Samoan. PD50038517 890
Faaali Mau Faasino
-
1.
Manuscript History of Brigham Young, 1846–1847, tuuf. Elden J. Watson (1971), 529–30.
-
2.
Brigham Young, Deseret News, 9 Fep., 1854, 4.
-
3.
Taiala i Tusitusiga Paia, “Talalelei,” scriptures.lds.org.
-
4.
Tagai i le David O. McKay, Gospel Ideals (1953), 525–26.
-
5.
Dallin H. Oaks, “Our Strengths Can Become Our Downfall,” Ensign, Oke. 1994, 13–14.
-
6.
Boyd K. Packer, “The Candle of the Lord,” Ensign, Ian. 1983, –53.
-
7.
Gordon B. Hinckley, “Inspirational Thoughts,” Ensign, Iulai 1998, 5.
-
8.
Wilford Woodruff, i Aoaoga a Peresitene o le Ekalesia: Wilford Woodruff (2004), 122.


c: text/html

text:
A tatou teuina i o tatou loto ma faaaoga i o tatou olaga ia savali o nei aso e lua, o le a faamanuiaina i tatou.
Ou uso e ma tuafafine, ua tatou oo mai i le faaiuga o se tasi konafesi aoao musuia. Ua fafagaina a’u lava faaleagaga ma ua siitia ma ua ou iloa foi, sa outou lagonaina le agaga faapitoa o lenei konafesi.
E momoli atu la matou faafetai mai le taele o o matou loto ia i latou uma sa auai i soo se itu i le faatinoina. Sa matagofie ona aoaoina ma toe faamamafaina upumoni o le talalelei. A tatou teuina i o tatou loto ma faaaoga i o tatou olaga ia savali o nei aso e lua, o le a faamanuiaina i tatou.
E pei ona masani ai, o le a maua taualumaga o lenei konafesi i lomiga a sau o mekasini o le Ensign ma le Liahona. Ou te fautuaina outou e toe faitau i lauga ma mafaufau loloto ai i savali o loo i ai. Ua ou iloa i lo’u lava olaga, e tele atu isi mea ou te mauaina mai nei lauga musuia pe a ou suesue i ai i se tulaga e loloto atu.
Ua i ai a tatou faasalalauga e le mafaatusalia o le konafesi, ua oo atu ai i le salafa o konetineta ma atuvasa i tagata i soo se atunuu. E ui ina matou mamao mai ma outou, ae ua matou lagonaina o outou agaga ma e momoli atu o matou alofaaga ma le agaga talisapaia mo outou.
I o tatou Uso ua faamalolo i lenei konafesi, e momoli atu le agaga faafetai mai le taele o loto o i matou uma mo tausaga e tele o la outou tautua tuuto. E le mafaitaulia i latou ua faamanuiaina i la outou sao i le galuega a le Alii.
Uso e ma tuafafine, talu ai nei sa faamanatuina ai lo’u aso fanau lona 85, ma e tumu lo’u loto i le faafetai mo tausaga taitasi ua tuuina mai e le Alii ia te au. Pe a ou toe manatunatu i aafiaga o lo’u olaga, ou te faafetai ia te Ia mo Ana faamanuiaga e tele mo au. E pei ona sa ou ta’ua ai i la’u savali i le taeao nei, ua ou lagonaina lava Lona aao o taitaia a’u taumafaiga a o ou taumafai ma le naunautai e auauna atu ia te Ia ma tautuaina outou uma.
O le tofi o le Peresitene o le Ekalesia o se tofi e matuai manaomia le gauai atoatoa i ai. E maeu lo’u faafetai mo o’u fesoasoani faamaoni e toalua, o ē galulue feoeoea’i ma e naunau i taimi uma ma le tomai e le mafaatusalia e fesoasoani i le galuega e oo mai i le Au Peresitene Sili. E momoli atu foi la’u faafetai tele i tamalii o le Korama a Aposetolo e Toasefululua. Latou te galulue ma le le faalogologo tiga i le galuega a le Matai, faatasi ai ma uso o Korama a Fitugafulu e tuuina atu ai le fesoasoani musuia ia i latou.
Ou te fia faamalo atu ia te outou, o’u uso e ma tuafafine, po o fea lava o outou i ai i le salafa o le lalolagi, mo mea uma o loo outou faia i a outou uarota ma paranesi, o a outou siteki ma itu. A outou faataunuuina o outou valaauga ma le naunautai pe a talosagaina ai outou, ua outou fesoasoani i le fausiaina o le malo o le Atua i le lalolagi.
Ia tatou fetausia’i, fesoasoani le tasi i le isi i taimi e manaomia ai le fesoasoani. Aua nei o tatou faitio pe faamasinosino, ae ia tatou lavapapale, ma mulimuli i le faataitaiga a le Faaola o le agalelei ma le agaalofa. Faatasi ai ma lena lagona, ia tatou naunau e auauna atu i le tasi ma le isi. Ia tatou tatalo mo musumusuga ia iloa manaoga o i latou o loo siomia ai i tatou, ona tatou o atu lea ma tuuina atu le fesoasoani.
Ia tatou olioli a o tatou ola i o tatou olaga. E ui o loo tatou ola i taimi ua matua faateleina le matautia, e alofa le Alii ia i tatou ma o loo silafia i tatou. E i ai pea lava o Ia i la tatou itu pe a tatou faia le mea sa’o. O le a fesoasoani o Ia ia i tatou i taimi tatou te manaomia ai. E oo mai faigata i o tatou olaga, o faafitauli tatou te le faamoemoeina ma o le a tatou le filifilia lava. E leai se tasi o i tatou e le oo i ai. O le faamoemoega o le olaga nei, o le aoao ma ola ai ina ia avea atili e faapei o lo tatou Tama, ma o le tele lava, o taimi faigata e tele atu mea tatou te aoaoina ai, tusa lava po o le a le tiga o lesona. E mafai foi ona faatumulia o tatou olaga i le olioli pe a tatou mulimuli i aoaoga o le talalelei a Iesu Keriso.
Ua apoapoai mai le Alii, “Ia outou loto tetele; ua ou manumalo i le lalolagi.”1 Se fiafia ina a tele ua aumaia e lenei malamalama ia i tatou. Sa soifua o Ia mo i tatou ma sa maliu o Ia mo i tatou. Na Ia totogiina le tau mo a tatou agasala. Ina tatou mulimuli ia i Lana faataitaiga. Ina tatou faaali atu ia o lo tatou agaga faafetai tele ia te Ia e ala i le taliaina o Lana taulaga ma ola ai i ni olaga o le a faaagavaaina ai i tatou e toe foi atu i se aso ma nonofo faatasi ai ma Ia.
E pei ona sa ou ta’ua i konafesi ua mavae, ou te faafetai atu mo a outou tatalo mo au. Ou te manaomia lava na tatalo; ou te lagonaina lava. O i matou o le Au Pulega Aoao, matou te manatuaina foi outou uma ma tatalo mo faamanuiaga silisili a lo tatou Tama Faalelagi mo outou.
O lenei, ou uso e ma tuafafine pele, tatou tolopo mo le ono masina. Ia mafuta le Atua ma outou seia tatou toe feiloai foi i lena taimi. I le suafa o lo tatou Faaola ma le Togiola, o Iesu Keriso le Alii, amene.

robotstxt: allowed

filter: keep


text:
Naunau ia fausia uma fautasi ...
a afioaga fausaga Samoa
Na taua e le susuga Leoitiiti Maselino Ioane lona faanaunauga o loo i ai, ina ia tofu uma afioaga i Amerika Samoa nei ma fausaga o fautasi, ia e fausia mai i fausaga Samoa, ina ia laina tutusa uma ai ituaiga fautasi e alo e afioaga pe a oo i faigamea i le tai i tausaga uma lava.
I le atoa ai o fautasi e 10 ua maea ona fausia e le susuga Maselino na ia taua ai i le Samoa News e faapea, o lona faanaunauga o loo i ai, ia laugatasia uma nuu i Amerika Samoa ma fautasi e fausia i le fausaga Samoa.
“Ou te le faatauagavale i afioaga ua i ai a latou fautasi o loo fausia i fausaga faaonaponei, peitai i lo’u talitonuga o se tufuga fauvaa, o se tulaga talafeagai le tutusa o fautasi e tutu’u i se tuuga,” o le saunoaga lea a Maselino.
“Ou te manatu ia faatutusa uma fausaga o va’a, ona manaia ai lea ma talafeagai le tuuga - ia tutusa fausaga o vaa, tutusa mamafa, ona su’e loa lea i le malosi ma ivi o le auvaa le vaa e mua,” o le saunoaga lea a Maselino.
Saunoa le susuga Maselino, lea na fausia vaa e tolu ia na tutu’u i le tuuga fautasi o le fu’a o lenei tausaga, o se tasi o itu e lelei ai fausaga Samoa, e le gata e taugofie mo nuu laiti, ae o mea uma e manoamia i le fausiaina o le va’a e maua uma i Samoa, e le tau okaina mai i fafo.
O fautasi ua fausia e le susuga Maselino i Samoa e aofia ai nisi o fautasi sa avea ma siamupini i tuuga fautasi i Apia e pei o le Savali o le Filemu mai Falelatai, Little Rina, Kionasina, Tamarina ma le Ulalei Bluebird mai Apia, faapea ai ma le La o Samoa mai Lepea, ae mo Amerika Samoa nei, o vaa na fausia e Maselino e aofia ai le vaa a tama aoga a Samoana, Paepae Ulupo’o mai Aua ma le Fuao mai Vatia lea na faatoa fausia i le tausaga nei.
Na taua e le susuga Pauli Fetalaiga o Salelologa e faapea, o se tasi o tulaga e tatau ona faia i nisi tuuga fautasi i le lumanai, o le fai eseese lea o tuuga fautasi a vaa ua fausia i fausaga faaonaponei, fai ese le tuuga fautasi a vaa o loo fausia i fausaga Samoa, peitai na saunoa Maselino, e le afaina lea tulaga, na pau le itu ua matagofie ai le tuuga o lenei tausaga o le tulaga malu o le tai.
I le eseese ai o saoasaoa o va’a o loo fausia i le fausaga Samoa, na saunoa ai Maselino e faapea, e mafua ona eseese tulaga o vaa Samoa ia, e mafua mai i le auvaa o loo aloina le va’a.
Sa ia taua foi, o le tele o vaa sa ia fausia na avea ma siamupini i tuuga fautasi i Apia ma Tutuila nei, e tutusa uma e leai se eseesega, ma o fausaga vaa foi ia e lelei mo le sou e lelei foi mo uta i le ‘alo’alo, ae le tutusa ma fausaga fou ia ua a’e mai e na o uta lava i le ‘alo’alo ma le tai malu e lelei ai.
“E tutusa lava fausaga o vaa, e tutusa foi le mamafa atoa ai ma ona foliga vaaia, pau le mea e eseese ai, e eseese i maso, ivi ma le malolosi o le auva’a o loo aloina le va’a, lona uiga afai e lelei le auva’a ona lelei loa lea o le tulaga o le va’a,” o le saunoaga lea Maselino.
Na taua e le tofa Pauli Ivan Williams, o le kapeteni lea o le fautasi a Le Tolotolo o Tamauli mai Salelologa e faapea, afai o le a saoasaoa pea le fausiaina e nisi o afioaga o ituaiga fautasi ia e faaaoga i ai fausaga mai fafo, e tatau la ona ese lava le tuuga a ituaiga fautasi ia, ese foi tuuga a fautasi o loo fausia i fausaga Samoa.


text:
MATAUPU E VALU
O le ā le Malo o le Atua?
O ā fa a le Tusi Paia i le Malo o le Atua?
O ā mea o le a faia e le Malo o le Atua?
O afea o le a faia ai le finagalo o le Atua i le lalolagi e ala i lea Malo?
1. O le ā le tatalo lauiloa o le a tatou iloiloina?
E TOʻATELE tagata i le lalolagi e iloa le Tatalo a le Alii. O Iesu Keriso na saunia le tatalo faaaʻoaʻo lenā. E tāua tele lenā tatalo, ma o le iloiloina o uluaʻi talosaga e tolu o loo iai, o le a atili ai ona e malamalama i aʻoaʻoga moni a le Tusi Paia.
2. O ā mea e tolu na aʻoaʻo e Iesu ona soo ia tatalo i ai?
2 I le amataga o lenei tatalo faaaʻoaʻo, na faatonu atu Iesu i ē na faalogologo: “Ia faapea ona outou tatalo: ʻLo matou Tamā e o i le lagi, ia faapaiaina lou suafa. Ia oo mai lou malo. Ia faia lou finagalo i le lalolagi, e pei ona faia i le lagi.’” (Mataio 6:9-13) O le ā le tāua o nei talosaga e tolu?
3. O ā mea e tatau ona tatou iloa e uiga i le Malo o le Atua?
3 E tele mea ua tatou aʻoaʻoina e uiga i le suafa o le Atua o Ieova. Ua tatou talanoa foʻi e uiga i le finagalo o le Atua—o mea na ia faia ma mea o le a ia faia mo tagata. O le ā le uiga o le fetalaiga a Iesu ina ua ia aʻoaʻo i tatou e tatalo: “Ia oo mai lou malo”? O le ā le Malo o le Atua? E faapefea ona faapaia le suafa o le Atua pe a oo mai lona Malo? O le ā le fesootaʻiga o le oo mai o le Malo ma le faia o le finagalo o le Atua?
LE MALO O LE ATUA
4. O le ā le Malo o le Atua, ma o ai lona Tupu?
4 O le Malo o le Atua, o le pulega a Ieova le Atua lea ua ia tofia i ai se Tupu. O ai le Tupu o le Malo o le Atua? O Iesu Keriso. E sili atu Iesu le Tupu na i lo o tagata uma lava ua fai ma pule, ma ua taʻua o ia “o le Tupu o tupu ma le Alii o alii.” (1 Timoteo 6:15) Ua iā Iesu le mana e faia ai le tele o mea lelei i lo o pule uma, e oo lava i pule aupito i lelei.
5. O fea o le a pule mai ai le Malo o le Atua, ma e pule mai i le ā?
5 O fea o le a pule mai ai le Malo o le Atua? Ia manatua foʻi, o fea o iai Iesu? Sa tatou aʻoaʻoina na maliu Iesu i le laau e faapuapuagatia ai ma toe tū mulimuli ane ai. E leʻi umi ae toe afio atu o ia i le lagi. (Galuega 2:33) O lugā la i le lagi o loo iai le Malo o le Atua. O le pogai lenā ua taʻua ai i le Tusi Paia o le “malo i le lagi.” (2 Timoteo 4:18) E ui lava e i le lagi le Malo o le Atua, ae e pule mai i le lalolagi.—Faitau le Faaaliga 11:15.
6, 7. Aiseā e lē mafaatusalia ai Iesu le Tupu?
6 Aiseā e lē mafaatusalia ai Iesu le Tupu? O se tasi o māfuaaga, e lē oo le maliu iā te ia. Pe a faatusatusa i tagata o loo avea ma tupu, fai mai le Tusi Paia o Iesu “e na o ia lava e lē mafai ona oti, o lē e afio i le malamalama e lē mafai ona sao i ai se tasi.” (1 Timoteo 6:16) O lona uiga e tumau e faavavau mea lelei uma ua faia e Iesu. Ioe, o le a ia faia le tele o mea lelei e aogā iā i tatou.
7 Ia manatunatu i le valoaga lenei a le Tusi Paia e uiga iā Iesu: “O le a oo iā te ia le agaga o Ieova ma tumau ai, o le agaga o le atamai ma le malamalama, o le agaga o le fautuaga ma le mana, o le agaga o le poto ma le mataʻu iā Ieova; e fiafia o ia i le mataʻu iā Ieova. O le a lē faamasino e ia e tusa ma mea e vaai i ai ona mata, e lē aʻoaʻi atu foʻi e tusa ma mea e faalogo i ai ona taliga. E faamasino e ia ma le amiotonu ē ua faatauvaa, e aʻoaʻi atu foʻi e ia ma le amio saʻo ina ia maua aogā e tagata agamalu o i le lalolagi.” (Isaia 11:2-4) Ua faamaonia e lenei mau, o le a avea Iesu ma Tupu amiotonu e alofa mutimutivale i tagata o le lalolagi. Pe e te manaʻo i se pule faapena?
8. O ai o le a pule faatasi ma Iesu?
8 O le isi mea moni e uiga i le Malo o le Atua, e lē na o Iesu e pule. E iai isi o le a pule faatasi ma ia. O se faaaʻoaʻoga, na fai atu Paulo iā Timoteo: “Afai tatou te tumau pea, e tatou te pule faatasi o ni tupu.” (2 Timoteo 2:12) Ioe, na filifilia e le Atua Paulo, Timoteo ma isi tagata Kerisiano faamaoni, ina ia pule faatasi ma Iesu i le Malo i le lagi. E toʻafia ē o le a maua lenā faaeaga?
9. E toʻafia o le a pule faatasi ma Iesu, ma o anafea na amata ai ona filifilia e le Atua i latou?
9 E pei ona taʻua i le Mataupu e 7 o lenei tusi, na maua e Ioane se faaaliga lea na ia iloa atu ai o “tū mai le Tamaʻi Mamoe [Iesu Keriso] i le Mauga o Siona, [o lona tulaga o se tupu i le lagi], o loo faatasi ma ia le selau fā sefulu fā afe, o ē ua tusia lona suafa ma le suafa o lona Tamā i o latou muāulu.” O ai nei tagata e 144,000? Na tali mai Ioane: “O i latou foʻi nei ua mulimuli atu i le Tamaʻi Mamoe i mea uma e alu i ai o ia. O i latou ia ua faatauina mai i tagata o uluaʻi fua mo le Atua ma le Tamaʻi Mamoe.” (Faaaliga 14:1, 4) Ioe, o i latou o ē ua mulimuli faamaoni iā Iesu Keriso, ma ua filifilia faapitoa e pule faatasi ma ia i le lagi. Pe a toe faatutūina aʻe mai le oti ma latou ō i le lagi, ona latou ʻpule mai lea o ni tupu i le lalolagi’ faatasi ma Iesu. (Faaaliga 5:10) Na amata mai i aso o le ʻauaposetolo, ona filifilia e le Atua Kerisiano faamaoni seʻia atoa le aofaʻi e 144,000.
10. Aiseā o se fuafuaga alofa ai le filifilia o Iesu ma le 144,000 e pule mai i tagata?
10 O se fuafuaga alofa le filifilia o Iesu ma le 144,000 e pule mai i tagata. Ua malamalama lelei Iesu i faalogona ma mafatiaga o tagata. Na taʻua e Paulo, o Iesu “o lo tatou ositaulaga sili, o lē e mafai ona tigā alofa faatasi ma i tatou i o tatou vaivaiga, ma sa tofotofoina o ia i mea uma lava e pei o i tatou, a ua leai se agasala ua iā te ia.” (Eperu 4:15; 5:8) A o iai i le lalolagi i latou e pule faatasi ma Iesu, na latou mafatia foʻi ma onosaia puapuaga. E lē gata i lea, na latou tauivi ma tuʻinanauga o le tino augavale ma maʻi eseese. E mautinoa lava latou te malamalama i faafitauli o loo feagai ma tagata!
O Ā MEA O LE A FAIA E LE MALO O LE ATUA?
11. Aiseā na fetalai ai Iesu e ao i ona soo ona tatalo ia faia le finagalo o le Atua i le lagi?
11 Ina ua fetalai Iesu e ao ona tatalo ona soo ia oo mai le Malo o le Atua, na ia taʻua foʻi e ao ona latou tatalo ia faia le finagalo o le Atua “i le lalolagi, e pei ona faia i le lagi.” O loo afio le Atua i le lagi ma o loo faia lona finagalo i taimi uma lava i inā e agelu faamaoni. Ae e pei ona tatou aʻoaʻoina i le Mataupu e 3 o lenei tusi, na lafoaʻia e se agelu leaga le faia o le finagalo o le Atua ma faapogaia Atamu ma Eva e agasala. I le Mataupu e 10, o le a tatou iloa ai le aʻoaʻoga a le Tusi Paia e uiga i lenā agelu leaga, lea e faaigoa o Satani le Tiapolo. Na faaauau ona iai mo se taimi i le lagi Satani ma agelu o ē na mulimuli iā te ia, e taʻua o temoni. O lona uiga la, e leʻi faia e agelu uma i le lagi i le taimi lenā le finagalo o le Atua. Na suia lenā tulaga ina ua amata ona pule le Malo o le Atua. Na sii taua Iesu iā Satani i le taimi lava na avea ai o ia ma Tupu.—Faitau le Faaaliga 12:7-9.
12. O ā ni mea tāua se lua ua tutupu o loo taʻua i le Faaaliga 12:10?
12 Ua faamatala e lenei valoaga le mea o le a tupu: “Ona ou faalogo lea i le leotele mai i le lagi, ua faapea mai: ʻUa iai nei le faaolataga, ma le mana, ma le malo o lo tatou Atua, ma le pule a lona Keriso, auā ua lafo ifo i lalo o lē na molia o tatou uso [Satani], o lē na molia i latou i luma o lo tatou Atua i le ao ma le pō!’” (Faaaliga 12:10) Po ua e mātauina ni mea tāua se lua ua tutupu o loo taʻua i lenā mau? Muamua lava, ua amata ona pule le Malo o le Atua i aao o Iesu Keriso. Lona lua, ua lafo mai Satani i le lalolagi.
13. O le ā le iʻuga o le lafo ese o Satani mai le lagi?
13 O ā iʻuga o na mea e lua na tutupu? O le mea lenei na tupu i le lagi: “O le mea lea ia olioli ai le lagi ma outou o loo nonofo ai!” (Faaaliga 12:12) Ioe, ua olioli agelu auā ua na o agelu faamaoni a Ieova le Atua o loo iai i le lagi, a ua lafo ese Satani ma ana temoni. Ua lē toe lapelapea le filemu ma le autasi i le lagi. Ua faia le finagalo o le Atua i le lagi.
14. O le ā ua tupu ona ua lafo mai Satani i le lalolagi?
14 Ae faapefea le lalolagi? Ua taʻua i le Tusi Paia: “Oi talofa i le laueleele ma le sami, auā ua alu ifo iā te outou le Tiapolo ua lotoa tele, auā ua na iloa ua puupuu lona taimi.” (Faaaliga 12:12) Ua lotoa Satani auā ua lafo ese o ia mai le lagi ma ua puupuu lona taimi. O lona lotoa ua ia faapuapuagatia ai tagata i le lalolagi. O le a tatou iloa atili na puapuaga i le mataupu o sosoo mai. Ae o le fesili, e faapefea ona faia e le Malo le finagalo o le Atua i le lalolagi?
15. O le ā le finagalo o le Atua mo le lalolagi?
15 Manatua foʻi le finagalo o le Atua mo le lalolagi. O le mea lenā o loo taʻua i le Mataupu e 3. Na faaalia e le Atua i le faatoʻaga o Etena, o lona finagalo ia avea lenei lalolagi ma parataiso e ola e faavavau ai tagata amiotonu. Na faapogaia e Satani Atamu ma Eva e agasala, ma aafia ai le faia o le finagalo o le Atua i le lalolagi. Peitaʻi e leʻi suia ai le finagalo o le Atua. E finagalo Ieova ia ʻfai le lalolagi mo ē e amiotonu, e nonofo ai pea i latou e oo i le faavavau.’ (Salamo 37:29) O le mea lenā o le a faia e le Malo o le Atua. I le ā le auala?
16, 17. O ā faamatalaga e uiga i le Malo o le Atua ua taʻua i le Tanielu 2:44?
16 Ia tagaʻi i le valoaga o loo i le Tanielu 2:44: “O aso o ia tupu, o le a faatūina ai e le Atua o le lagi o le malo e lē faaumatia lava. O lea malo foʻi e lē tuuina atu i se isi nuu. O le a ia tuʻimomomoina ma faaumatia malo uma, ae e tumau lea malo e faavavau.” O ā faamatalaga ua taʻua i lenei mau e uiga i le Malo o le Atua?
17 Muamua lava, ua taʻua ai na faatūina le Malo o le Atua i “aso o ia tupu,” pe a o iai pea isi malo. Lona lua, ua taʻua ai e tumau e faavavau le Malo. E lē faatoʻilaloina ma suia e se isi lava malo. Lona tolu, ua tatou iloa ai o le a tau le Malo o le Atua ma isi malo o le lalolagi. O le a manumalo le Malo o le Atua. Mulimuli ane, ona pau lea o le malo o le a pulea tagata. Ona olioli ai lea o tagata i se pulega e silisili ona lelei.
18. O le ā le igoa o le taua faaiʻu i le va o le Malo o le Atua ma malo o lenei lalolagi?
18 E tele mau o le Tusi Paia e uiga i le taua faaiʻu i le va o le Malo o le Atua ma malo o lenei lalolagi. O se faaaʻoaʻoga, ua taʻua i le Tusi Paia, a o lata mai le iʻuga, o le a faasalalau atu e agaga leaga talapepelo e faasesē ai “tupu o le lalolagi uma.” Aiseā? “E faapotopoto i latou [tupu] i le taua o le aso tele o le Atua o Lē e ona le malosi uma lava.” O le a faapotopotoina tupu o le lalolagi “i le mea ua igoa i le upu Eperu o Amaketo.” (Faaaliga 16:14, 16) Ona o mea o loo taʻua i fuaiupu nei e lua, o le igoa la o le taua faaiʻu i le va o malo o tagata ma le Malo o le Atua, o Amaketo.
19, 20. Aiseā ua lē o faia ai le finagalo o le Atua i le lalolagi i le taimi nei?
19 O ā mea o le a faia e le Malo o le Atua e ala i le taua o Amaketo? Ia toe manatu i le finagalo o le Atua mo le lalolagi. Na finagalo Ieova le Atua ia faatumulia le lalolagi i tagata amiotonu e lelei atoatoa e auauna iā te ia i le Parataiso. Aiseā ua lē taunuu ai i le taimi nei? Muamua lava, o i tatou o tagata agasala e ola matutua ma feoti. Ae na tatou iloa mai le Mataupu e 5, na maliu Iesu mo i tatou ina ia tatou ola e faavavau. Atonu o loo e manatuaina upu a le aposetolo o Ioane: “O le alofa tele o le Atua i le lalolagi, na ia foaʻi mai ai lona Atalii e toʻatasi, ina ia lē fano tagata uma e faatuatua iā te ia, a ia maua le ola e faavavau.”—Ioane 3:16.
20 O se isi faafitauli ona o loo faia e le toʻatele o tagata mea leaga. Latou te pepelo, taufaaʻoleʻole, faitaaga ma mulilua. Latou te lē mananaʻo e fai le finagalo o le Atua. O le a faaumatia tagata amio leaga i le taua a le Atua o Amaketo. (Faitau le Salamo 37:10.) O se isi māfuaaga, ona e lē o uunaʻia tagata e malo ia fai le finagalo o le Atua. E lē lelei, sauā pe faapiʻopiʻo foʻi le tele o malo. Ua moni ai le tala a le Tusi Paia: ʻUa pule le tagata i le isi tagata ma ua matuā afāina ai o ia.’—Failauga 8:9.
21. E faapefea ona faia le finagalo o le Atua i le lalolagi e ala i le Malo?
21 A mavae Amaketo, e na o le Malo lava o le Atua o le a pulea tagata. O le a faia e lenā Malo le finagalo o le Atua ma faaoo mai le ʻoa o faamanuiaga. O se faaaʻoaʻoga, o le a aveesea Satani ma ana temoni. (Faaaliga 20:1-3) O le a faatatauina aogā o le taulaga a Iesu auā e lē toe mamaʻi ma feoti tagata faamaoni. O le a latou ola e faavavau i le pulega a le Malo. (Faitau le Faaaliga 22:1-3.) O le a avea le lalolagi ma parataiso. O lea la, o le a faia e le Malo le finagalo o le Atua i le lalolagi ma faapaia lona suafa. O le ā le uiga o lenei mea? O lona uiga, o i latou uma o ē o le a soifua i le pulega a le Malo o le Atua, o le a faaneenee i le suafa o Ieova.
O AFEA E GAOIOI AI LE MALO O LE ATUA?
22. Aiseā e iloa ai e leʻi oo mai le Malo o le Atua a o soifua Iesu i le lalolagi ma ina ua faatoʻā mavae foʻi lona toe tū?
22 Ina ua fetalai Iesu i ona soo e tatalo, “Ia oo mai lou malo,” e manino mai e leʻi oo mai le malo i le taimi lenā. Pe na oo mai ina ua afio aʻe Iesu i le lagi? E leai, talu ai na taʻua e Peteru ma Paulo, ina ua mavae le toe tū o Iesu, na faataunuuina iā te ia le Salamo 110:1: “Ua fetalai mai Ieova i loʻu Alii: ʻIa e nofo i loʻu itu taumatau seʻia ou faia ou fili ma mea e tū ai ou vae.’” (Galuega 2:32-35; Eperu 10:12, 13) Sa tatau ona faatalitali Iesu.
I le pulega a le Malo, o le a faia le finagalo o le Atua i le lalolagi e pei ona faia i le lagi
23. (a) O anafea na amata ai ona pule le Malo o le Atua? (e) O le ā o le a iloiloina i le mataupu o sosoo mai?
23 I le ā le umi? I senituri lona 19 ma le 20, na faasolosolo ai ona iloa e tagata aʻoga faamaoni o le Tusi Paia, o le 1914 e māeʻa ai le faatalitali o Iesu. (E tusa ai o lenā tausaga, tagaʻi i le Faaopoopoga “O le 1914, o se Tausaga Iloga i Valoaga o le Tusi Paia.”) O mea na tutupu i le lalolagi e amata mai i le 1914, ua faamaonia ai le saʻo o le malamalamaga o nei tagata aʻoga o le Tusi Paia. O le faataunuuga o valoaga o le Tusi Paia ua faaalia ai, o le 1914 na avea ai Keriso ma Tupu, ma amata ai ona pule le Malo o le lagi. O lea la, o le taimi lenei ua tatou ola ai, ʻua puupuu le taimi’ o Satani. (Faaaliga 12:12; Salamo 110:2) E mafai foʻi ona tatou fai atu ma le mautinoa, ua toeitiiti ona gaoioi lea o le Malo o le Atua ina ia fai le finagalo o le Atua i le lalolagi. Pe e logolelei lenei tala i lau faafofoga? Pe e te talitonu i ai? I le mataupu o sosoo mai, o le a iloa ai o mea na o loo aʻoaʻoina e le Tusi Paia.
Faitau Atili
Aiseā e Suʻesuʻe ai le Tusi Paia?
Ua saunia mai e le Tusi Paia tali i fesili tāua o le olaga mo le faitau miliona o tagata i le lalolagi aoao. Pe e te manaʻo e avea oe ma se tasi o i latou na?


text:
E Maua le Olioli i le Galulue Faatasi ma le Atua
“I le galulue faatasi ma ia, ua matou ʻaiʻoi atu ai foʻi iā te outou, e aua neʻi talia le agalelei faifua o le Atua, ma misia ai lona fuafuaga.”—2 KORI. 6:1.
PESE 75, 74
1. E ui o Ieova o le Silisili Ese, ae o le ā ua ia valaaulia isi e faia?
O IEOVA o le Silisili Ese. Na ia foafoaina mea uma lava, ma e tele lona atamai ma le mana. Na malamalama Iopu i lenā tulaga. Ina ua uma ona fesiligia e Ieova Iopu e faatatau i Ana foafoaga, na tali atu Iopu: “Ua ou iloa e mafai ona e faia mea uma lava, e lē mafai foʻi ona vaoia se mea e te finagalo i ai.” (Iopu 42:2) E mafai e Ieova ona faia so o se mea ua ia finagalo i ai e aunoa ma se tasi e fesoasoani iā te ia. Peitaʻi ua ia valaaulia ma le alofa isi ina ia galulue faatasi ma ia e faataunuu lona finagalo.
2. O le ā le galuega tāua na valaaulia e Ieova Iesu e faia?
2 O le foafoaga muamua lava a le Atua o lona Alo e toʻatasi. Na faataga e Ieova lona Alo e fesoasoani iā te ia e faia isi foafoaga uma. (Ioa. 1:1-3, 18) Na tusi Paulo e faatatau iā Iesu: “Na foafoaina isi mea uma i le lagi ma le lalolagi e ala iā te ia, o mea e vaaia ma mea e lē vaaia, e tusa lava po o nofoālii, po o alii sili, po o malo, po o pule. Na foafoaina isi mea uma e ala iā te ia ma na foafoaina foʻi mo ia.” (Kolo. 1:15-17) Na faamamaluina e Ieova lona Alo e ala i le faaaofia o ia i galuega o le foafoaga ma faailoa atu i isi le matafaioi tāua a lona Alo.
3. O le ā na valaauliaina e Ieova Atamu e fai, ma aiseā?
3 Ua valaaulia foʻi e Ieova tagata ina ia galulue faatasi ma ia. O se faaaʻoaʻoga, na ia faatagaina Atamu e faaigoa meaola. (Kene. 2:19, 20) O se fiafiaga iā Atamu le mātauina o nei meaola ma o latou uiga, ona filifili lea o se igoa e talafeagai ma ia manu. Na mafai e Ieova lava ia ona faaigoa meaola, auā o ia na foafoaina. Ae ua ia faatagaina ma le alofa Atamu e faia lea galuega. Na tuu atu foʻi e le Atua iā Atamu le avanoa e faalautele atu ai le Parataiso. (Kene. 1:27, 28) Ae pagā lea, e leʻi manaʻo Atamu e galulue faatasi ma le Atua, ma ua seleseleina ai le tele o iʻuga mataʻutia mo ia ma lana fanau.—Kene. 3:17-19, 23.
4. Na faapefea ona fesoasoani tagata i le Atua i le faataunuuina o lona finagalo?
4 Mulimuli ane na valaaulia e le Atua isi ina ia fesoasoani i le faataunuuina o lona finagalo. Na fausia e Noa se vaa ma na faasaoina ai o ia ma lona aiga mai i le Lolo. Na laveaʻiina e Mose le nuu o Isaraelu mai Aikupito. Na taʻitaʻia atu e Iosua le fanauga a Isaraelu i le Nuu Folafolaina. Na fausia e Solomona le malumalu i Ierusalema. Na avea Maria ma tinā o Iesu. Sa galulue faatasi Ieova ma nei tagata faamaoni ma isi e faataunuu lona finagalo.
5. O le ā le galuega e mafai ona fai ai so tatou sao, ma pe e mafai e Ieova ona faia lea galuega na o ia? (Tagaʻi i le ata i luga aʻe o le matua.)
5 I aso nei, ua valaaulia i tatou e Ieova ina ia lagolagoina atoatoa le Malo faa-Mesia. E tele vala o la tatou auaunaga paia. E lē tutusa auala e auauna ai Kerisiano uma, ae o i tatou uma lava e mafai ona fai se sao i le talaʻiga o le tala lelei o le Malo. E mafai lava e Ieova ona faia na o ia lenei galuega. E mafai ona ia fetalai tuusaʻo mai i tagata i le lalolagi. Na fetalai Iesu e mafai e Ieova ona faapogaia maa e alalaga atu e faatatau i le Tupu o lona Malo. (Luka 19:37-40) Peitaʻi, ua faataga e Ieova i tatou e avea ma ana “ʻaufaigaluega.” (1 Kori. 3:9) Na tusi le aposetolo o Paulo: “I le galulue faatasi ma ia, ua matou ʻaiʻoi atu ai foʻi iā te outou, e aua neʻi talia le agalelei faifua o le Atua, ma misia ai lona fuafuaga.” (2 Kori. 6:1) O se faaeaga tautele ma olioli ai le valaaulia o i tatou e Ieova e galulue faatasi ma ia. Aiseā?
E MAUA LE FIAFIA I LE GALULUE MA LE ATUA
6. O ā faalogona o le Alo ulumatua o le Atua a o galulue ma lona Tamā?
6 E mai lava i le amataga, o le galulue ma le Atua e maua ai e ana auauna le fiafia. A o leʻi afio mai le Alo ulumatua o le Atua i le lalolagi, na ia fetalai: “O Ieova lava na faia aʻu, o le amataga o lona ala . . . na ou faatasi ma ia o se tufuga poto, na avea foʻi aʻu ma lē na ia matuā fiafia i ai i lea aso ma lea aso, na ou fiafia foʻi i ona luma i taimi uma.” (Faata. 8:22, 30) A o galulue Iesu ma lona Tamā, na fiafia o ia ona o mea na ia faataunuuina, faapea lona iloaina o le alofa o lona Tamā iā te ia. Ae faapefea i tatou?
7. Aiseā e tatou te olioli ai i le galuega talaʻi?
7 Na fetalai Iesu e sili le fiafia e maua i le foaʻi atu nai lo o le talia mai. (Galu. 20:35) E tatou te olioli ona ua tatou maua le upu moni ma tufa atu foʻi i isi. A o talaʻi atu upu moni o le Tusi Paia i isi, e tatou te iloa le olioli o ē galala faaleagaga ona ua amata ona latou malamalama i upu moni o le Tusi Paia ma maua se faiā lelei ma le Atua. E pāʻia ai o tatou loto i le vaai atu ua suia o latou mafaufauga ma olaga. E tatou te iloa ai e tāua le talaʻiga o le tala lelei. Ua tatala ai le auala o le ola e faavavau mo i latou ua toe lelei ma le Atua. (2 Kori. 5:20) E leai se isi galuega sili ona faamalieloto nai lo o le fesoasoani i tagata e maua le ola e faavavau.
8. O ā faamatalaga a nisi e faatatau i le fiafia ona o le galulue ma Ieova?
8 E ui e tatou te fiafia pe a tali lelei mai tagata i la tatou feʻau, ae e tatou te olioli foʻi i le iloaina o loo tatou faafiafiaina le finagalo o Ieova. E na te talisapaia a tatou taumafaiga e auauna iā te ia. (Faitau le 1 Korinito 15:58.) Ua faapea mai Marco e nofo i Italia: “Ua ou maua le olioli i le iloaina o loo oʻu faia le mea silisili mo Ieova ae lē o se tagata, auā e galo i le tagata mea ou te faia.” Ua faapea mai foʻi Franco, mai i Italia: “E ala mai i lana Afioga ma ana sauniuniga faaleagaga, ua faamanatu mai ai e Ieova i aso uma lona alofa mo i tatou. E tāua iā te ia mea uma o loo tatou faia mo ia, e ui lava e foliga mai e lē o aogā a tatou taumafaiga. O le pogai lea ua avea ai le galulue ma le Atua o se mea e faafiafiaina ai aʻu, ma ua iai se faamoemoe i loʻu olaga.”
GALULUE MA LE ATUA E VAVALALATA AI IĀ TE IA MA ISI
9. Na faapeʻī le faiā a Ieova ma Iesu, ma aiseā?
9 Pe a galulue ma ē tatou te alolofa i ai, e tatou te māfana atu ai iā i latou ma iloa lelei ai i latou ma o latou uiga. Ua tatou iloa mea o loo latou mananaʻo e faataunuuina ma le auala e faatino ai. Na galulue Iesu ma Ieova pe ā ma le faitau piliona tausaga, ma na matuā malosi le alofa i lo laʻua va. Na fetalai Iesu e faatatau i la laʻua faiā māfana: “E tasi i maʻua ma le Tamā.” (Ioa. 10:30) Na la olioli i se faiā matagofie ma galulue ma le autasi.
10. Aiseā ua tatou vavalalata atu ai i le Atua ma isi ona o le talaʻiga?
10 Na tatalo Iesu iā Ieova ina ia leoleo i ona soo. Aiseā? Na ia tatalo: “Ina ia tasi i latou e pei o i taʻua.” (Ioa. 17:11) Pe a tatou ola i tapulaa a le Atua ma faia se sao i le talaʻiga, e tatou te malamalama ai i ona uiga lelei. E tatou te aʻoaʻoina ai le māfuaaga e tāua ai le maufaatuatuaina o ia ma mulimuli i lana taʻitaʻiga. A o tatou vavalalata atu i le Atua, e vavalalata mai foʻi o ia iā i tatou. (Faitau le Iakopo 4:8.) E tatou te vavalalata atu foʻi i o tatou uso ma tuafāfine faaleagaga, auā e tutusa luʻi, sini ma mea e tatou te fiafia ai. E tatou te galulue, olioli ma tutumau faatasi. Ua faapea mai Octavia mai i Peretania: “O le galulue ma Ieova ua atili ai ona matou vavalalata ma isi, ona e tutusa o matou sini ma taʻiala i le olaga.” Pe e faapena ou faalogona? Pe e te lē vavalalata atu i isi pe a e iloa a latou taumafaiga e faafiafia Ieova?
11. Aiseā o le a atili ai ona tatou māfana atu iā Ieova ma o tatou uso i le lalolagi fou?
11 E malosi le fusi o le alofa lea tatou te olioli ai ma le Atua ma o tatou uso, ae o le a atili ona faamalosia i le lalolagi fou. Faauta i galuega matagofie o le a tatou faia i le lumanaʻi! O le a tatou faafeiloaʻia ē o le a toetutū ma aʻoaʻoina i latou i ala o Ieova. O le a liua le lalolagi e avea ma parataiso. O le a tele galuega, ae maʻeu le olioli o le galulue faatasi ma faasolosolo ina ausia le tulaga lelei atoatoa i lalo o le pulega o le Malo faa-Mesia. O le a māfana a tatou faiā ma tagata faapea la tatou faiā ma le Atua, o Lē e “faamalie le manaʻo o mea ola uma lava.”—Sala. 145:16.
O SE PUIPUIGA LE GALULUE MA LE ATUA
12. E faapefea ona avea le talaʻiga o se puipuiga?
12 E manaʻomia ona puipuia lo tatou itu faaleagaga. Talu ai o loo tatou ola i se lalolagi e pulea e Satani le Tiapolo ma e tatou te lē lelei atoatoa, e faigofie ai la ona tatou atiaʻe mafaufauga sesē ma amioga a le lalolagi. E ono faatusa le agaga o le lalolagi i se au o le sami o loo tuleia i tatou i se itulagi tatou te lē mananaʻo e ō i ai. E tatau ona tatou aau malosi ina ia lē tafetafea ai. I se tulaga talitutusa, e manaʻomia foʻi taumafaiga malolosi ina ia lē tafefea ese ai ona o le agaga o le lalolagi a Satani. Pe a tatou talaʻi atu i isi, e tatou te taulaʻi atu i le tāua ma le aogā o mataupu faaleagaga, ae lē o mea e faavaatuʻia ai lo tatou faatuatua. (Fili. 4:8) O le talaʻiga, e faamalosia ai lo tatou faatuatua, auā e faamanatu mai ai folafolaga a le Atua ma ana tapulaa alofa. E fesoasoani foʻi e tausia ai lo tatou ofutau faaleagaga.—Faitau le Efeso 6:14-17.
13. O ā faalogona o se Molimau i Ausetalia e faatatau i le talaʻiga?
13 Afai e tatou te pisi i le talaʻiga ma isi gaoioiga faaleagaga, ua leai la se taimi tatou te soona popole ai i o tatou faafitauli. O le a puipuia ai i tatou. Ua faapea mai Joel, e nofo i Ausetalia: “Ua fesoasoani le galuega talaʻi iā te aʻu e iloa ai mea o loo tutupu moni i olaga o tagata. Ua faamanatu mai ai iā te aʻu luʻi o loo fesagaʻia e tagata, ma aogā ua ou maua ona o le faatatauina o taʻiala a le Tusi Paia i loʻu olaga. Ua fesoasoani le talaʻiga iā te aʻu e lotomaulalo ai, ua ou maua ai foʻi le avanoa e faalagolago ai iā Ieova ma oʻu uso ma tuafāfine.”
14. E faapefea i lo tatou tutumau i le galuega talaʻi ona faamaonia ai o loo iā i tatou le agaga o le Atua?
14 E faamalosia foʻi e le talaʻiga lo tatou mautinoa e faatasi mai le agaga o le Atua iā i tatou. Seʻi manatu i le faataʻitaʻiga lenei: Seʻi faapea o lau galuega o le tufatufaina atu o falaoa i tagata i lo outou vaipanoa. E lē totogia oe ma e tatau ona e totogia au tupe faaalu. Ua e iloa o le toʻatele o tagata e lē mananaʻo i falaoa ma ua feita nisi iā te oe ona o le tufatufaina atu o falaoa. O le ā le umi o le a e galue ai pea i lenā galuega? O le a e lagona le lotovaivai ona o le lē tali lelei mai o tagata, ma atonu o le a e tuua ai le galuega. O le toʻatele o i tatou, sa tutumau i le faiva mo le tele o tausaga ma sa faaalu ai a tatou lava tupe, e ui i tauemuga ma le feita mai o tagata. Pe e lē faamaonia ai ea le fesoasoani mai o le agaga o le Atua iā i tatou?
GALULUE MA LE ATUA E FAAALIA AILE ALOFA MO IA MA ISI
15. E faapefea ona fesootaʻi le talaʻia o le tala lelei ma le finagalo o le Atua mo tagata?
15 Seʻi mafaufau i le auala e fesootaʻi ai le talaʻia o le tala lelei ma le finagalo o Ieova mo tagata. Na finagalo o ia e nonofo tagata i le lalolagi e aunoa ma le oti. E ui na agasala Atamu ae e leʻi suia ai le finagalo o Ieova. (Isa. 55:11) Nai lo o lea, na ia faia se faatulagaga ina ia laveaʻiina ai tagata mai i le agasala ma le oti. Na afio mai Iesu i le lalolagi ma faataulaga lona ola mo tagata usiusitaʻi, ina ia faataunuuina ai le finagalo o le Atua. O lea, sa manaʻomia ona latou malamalama i mea o loo faafinagaloina e le Atua. Na aʻoaʻo foʻi e Iesu tagata i mea o loo faatalitalia mai e le Atua, ma sa ia faatonuina ona soo ia faia faapea. O le fesoasoani i isi ia lelei ma le Atua, ua faia ai so tatou sao i lana faatulagaga alofa o le laveaʻiina o tagata mai i le agasala ma le oti.
16. E faapefea ona fesootaʻi la tatou talaʻiga ma poloaʻiga silisili a le Atua?
16 Pe a tatou fesoasoani i isi ia maua le ola e faavavau, ua faaalia ai e tatou te alolofa iā i latou. E tatou te alolofa foʻi iā Ieova “o lē e finagalo ina ia faaolaina ituaiga uma o tagata, ma ia maua le poto saʻo i le upu moni.” (1 Timo. 2:4) Ina ua fesiligia Iesu po o le ā le poloaʻiga silisili na tuu atu i le nuu o Isaraelu, na ia fetalai: “ʻIa e alofa atu iā Ieova lou Atua ma lou lotoatoa, ma lou ola atoa, ma lou mafaufau atoa.’ O le poloaʻiga silisili ma le muamua lenā. E faapena foʻi le poloaʻiga lona lua, ʻIa e alofa atu i lou tuaoi e pei o oe lava iā te oe.’” (Mata. 22:37-39) O le faia o se sao i le talaʻiga, ua faaalia ai lo tatou usiusitaʻi i nei poloaʻiga.—Faitau le Galuega 10:42.
17. O le ā sou lagona e faatatau i le faaeaga o le talaʻia o le tala lelei?
17 Maʻeu le faamanuiaina o i tatou! Ua aumaia e Ieova se galuega e tatou te maua ai le fiafia, e vavalalata atu ai iā te ia ma isi, ma e puipuia ai i tatou faaleagaga. Ua aumaia ai foʻi iā i tatou le avanoa e faaalia ai le alofa i le Atua ma isi. E matuā eseese lava tulaga o tagata o le Atua i le lalolagi aoao. E tusa pe e matutua pe lāiti, mauʻoa pe matitiva, malolosi pe vaivai, ae o loo maumauaʻi le faitau miliona o i latou e faailoa atu lo latou faatuatua i isi. Atonu e tutusa o oulua manatu ma Chantel, lea e nofo i Falani. Ua ia faapea mai: “Ua fetalai mai iā te aʻu Lē e Sili ona malosi i le vateatea, Lē na faia mea uma, o ia o le Atua fiafia: ʻIa alu ma tautala e faatatau iā te aʻu mai i lou loto. Ou te avatu iā te oe le malosi, o laʻu Upu le Tusi Paia, o le lagolagosua a agelu, o aumea lelei, o toleniga, ma faatonuga maʻoti i le taimi talafeagai.’ Maʻeu se faaeaga tele o le faia o le mea o loo faafinagaloina e Ieova ma ia galulue faatasi ma le Atua!”


text:
E tele atu i le lalolagi nai lo le na Faaliliu Google, e sili foi i le lalolagi nai lo le na Faaliliu Bing, foliga le ~ 150 miliona Rusia faia foi mea tele, ma Yandex, le afi suesuega sili ona lauiloa i Rusia.
lagolagoina Yandex le tele o gagana ma maua ai taunuuga eseese nai lo le isi afi, ai specializes foi i gagana e tautala i totonu o Rusia e pei o Bashkir, Kirghiz ma Tatar. O fea sa tatou i ai i le taimi nei e mafai ona faaopoopo i le lisi o gagana, le faia o le aofaiga atoa o le lagolagoina gagana faaliliuina-taavale i se whopping 95!
amataina foi e le gata o Yandex suia i le ala tatou tala faaliliuga taavale, o lea ua i ai nei e mafai e faatulaga le faamuamua o le faaliliuga afi e te manao e faaaoga.
E tele foi (ma tatou uiga TOʻATELE) bugs faatulagaina i lenei faamalologa, a tuuina atu e le laau suiga a le tofo lelei o lenei:
- lagolago faaliliutusi Yandex faaopoopo
- Faaopoopo le filifiliga e filifili faaliliu sili poloaia e ala tolo ma mataua
- Tamau meaola laʻitiiti taua i faaliliu pou ma faaliliuina i le lomia faasalalau
- E filifilia i le gagana Ui filifilia (igoa gagana umi)
- Faatulaga faaliliuga dialog le utaina i muamua kiliki
- E leai se toe faailoa ki Google fafo
- Faatulaga le faaliliuga otometi mama i le tab utils
- Support Bashkir, Kyrghiz ma faafetai Tatar e Yandex – O lenei lagolago 95 gagana!
- lagolago Swahili faaopoopo e Bing
- Faaitiitia faatalitali le taimi i le va o pou i faaliliu e uma 2 sekone
- Tamau shortcodes pe afifi a   pine
- aikona Google New
- Tamau WP_Widget valaau deprecation mo wordpress 4.3
- lipeaina Minor mo tuufaatasia suesuega buddypress
- Tamau nisi tulaga pe o le a le rewritten https urls
- Faaleleia ma toe tusia lagolago mo gagana e tolu tusi (i le taimi nei na ceb)
Olioli i lenei lomiga!


text:
Faafesootaʻi Mai i Matou
E matou te fiafia e fesoasoani iā i latou e naunau i le Tusi Paia ma la matou galuega o loo faia i le lalolagi aoao. Ia faafesootaʻi Molimau a Ieova i lou vaipanoa e ala i se tasi o auala o loo taʻua i inei.
Vili pe tusi mai iā i matou e faaaogā ai faamatalaga o loo taʻua i lalo
Papua Niu Kini
International Bible Students Association
PO Box 636
BOROKO, NCD 111
PAPUA NEW GUINEA
+675 325-3011
Itula e Tatala ai le Ofisa
Aso Gafua i le Aso Faraile
8:00 a.m. i le 12:00 p.m. ma le 1:00 p.m. i le 5:00 p.m.


text:
ʻOA TAUTELE MAI I LE AFIOGA A LE ATUA | IOPU 38-42
E Fiafia le Finagalo o Ieova pe a Tatou Tatalo mo Isi
Na faatalitalia e Ieova ia Iopu e tatalo mo Elifasa, Pilitati, ma Sofara
Na faatonu e Ieova ia Elifasa, Pilitati ma Sofara e ō atu iā Iopu, ma faia se taulaga mū
Na faatalitalia Iopu e tatalo mo Elifasa, Pilitati, ma Sofara
Na faamanuiaina Iopu ina ua uma ona ia tatalo mo ana uō pepelo
Na matuā faamanuiaina e Ieova ia Iopu ona o lona faatuatua ma lona tumau
Na aveesea e Ieova puapuaga o Iopu ma toe faafoʻisia lona soifua mālōlōina lelei
Na maua e Iopu se faamāfanafanaga moni mai i ana uō ma tauaiga
Na toe faafoʻisia e Ieova le tamaoaiga o Iopu, ma faaluaina le aofaʻi o ana mea na leiloloa
Na toe maua e Iopu ma lana avā nisi fanau e toʻasefulu
Na soifua Iopu mo le isi 140 tausaga, ma fiafia i le vaai atu i le augātupulaga lona fā o lona aiga


text:
TOE TAOFI SI’ITAGA FALEMA’I
Leai ni tagata faigaluega vaea
O se tala fiafia lenei mo tagata uma o Amerika Samoa, ina ua fa’alauiloa aloaia e le alii kovana i le aoauli ananafi i se fonotaga ma tusitala, le taofia o si’itaga o pili a le falema’i sa amata mai i le vaiaso talu ai, atoa ai ma lona fa’amaonia mai o le leai o ni tagata faigaluega a le falemai e vaea, e pei ona folafolaina mai e le Komiti Faafoe ma le pulega a le LBJ.
Saunoa le afioga Togiola Tulafono e fa’apea, o siitaga i pili o le falemai sa faia i le vaiaso na te’a nei, e pei o le $50 mo le va’aiga o le foma’i, fa’apea ai le $40 sa totogi mo le talavai, atoa ai ma isi lava siitaga, ua taofia nei, i le mae’a ona latou sainia ma le pulega a le falemai i le aso ananafi o se maliliega, e tu’uina atu ai le tupe e $3 miliona lea na pasia mai e le Fono Faitulafono, e fesoasoani ai i a latou galuega ma fesoasoani i faafitauli tau tupe o loo tulai mai ai.
Sa ia fa’alauiloa foi le leai o ni tagata faigaluega a le falemai e vaea e pei ona folafolaina, ae o le a tumau pea ona galulue tagata faigaluega i a latou galuega.
O lenei fa’asalalauga ma le feagaiga e pei ona sainia i le aso ananafi, na faia i le mae’a ai ona fa’alauiloa e le alii kovana i luga o lana polokalama i le vaiaso na te’a nei, lona sauni e fa’amalolo le komiti fa’afoe a le falemai, pe afai e o’o mai i le Aso Lulu na te’a nei, o lo o tumau pea fuafuaga a le falemai e vaea ana tagata faigaluega, e aofia ai ma foma’i, fa’apea ai ma le tumau o a latou siitaga mo pili ma talavai.
O se fonotaga na faia i le aoauli ananafi i le va o le kovana ma le pulega a le falemai o le LBJ, na sainia ai lenei feagaiga ma le fa’amoemoe, o le a fesoasoani i fa’afitauli a le falemai mo le taimi nei.
O le pili tupe lea na pasia e le fono i le vaiaso na te’a nei, sa latou pasia ai se nonogatupe e $3 miliona, e fa’atupe mai i tupe o le Teugatupe o Taui mo Tagata Faigaluega, ma le fa’amoemoe e toe totogi i le tupe e maua mai i le lafoga o totogi e 2%.
O le pili la lea ua sainia nei e le alii kovana ma ua avea nei ma tulafono. Sa saunoa le kovana, ina ua fesiligia e tusitala, afai e vave le aoina mai o le tupe mai le lafoga e 2%, atonu e na o le 12 masina e totogi ai le nonoga tupe lea ae mae’a, pe a fuafua i le aofaiga, pe a ma le $3 miliona, lea e maua mai i le lafoga e 2%, pe a ao e le malo.
O se tasi o va’aiga fa’anoanoa na ta’ua e Togiola, lea ua maitauina i le falemai, talu ona fa’amamaluina mai siitaga i le aso 6 o Fepuari, o le tau leai lea o nisi e asiasi atu i le falemai mo le va’aia o fomai ma fai a latou talavai, e ui o lo o lagona lava pea e le atunu’u le vaivai ma le mama’i, ae ua manatu e nonofo i aiga ona o le taugata o pili a le falemai.
I se pepa o fa’amatalaga na tu’uina mai e le pulega a le falemai, ina ua mae’a ona latou sainia ma le kovana lenei feagaiga, o le fa’aitiitia lea o itula faigaluega a le aufaigaluega, fuafua i le maualuluga o lo o i ai a latou totogi.
O le itula e 8:00 i le taeao nei lea ua faalauiloa mai e le pulega o le falemai a le LBJ o le a taofia ai a latou siitaga ae toe fa’afoi le totogi o a latou pili i le tulaga tuai sa amata mai ai.
Sa fa’amaonia mai foi e le pulega a le falemai e faapea, e amata mai ananafi,o le a leai ni tagata faigaluega a le falemai e faamalolo, lea e pei ona fuafuaina mo le aso 19 Fepuari, sei vagana ai le faaitiitia o itula faigaluega a tagata faigaluega o le a amata i le aso 4 Mati 2012.
Mo i latou uma lava e i lalo mai o le tai $20,800 o latou totogi, e tai 4 itula e faaitiitia mai o latou totogi, o i latou e tai $20,800 e oo atu i le tai $49,999 o latou totogi, e tai 6 itula o le a faaitiitia, o i latou e tai $50,000 e oo atu i le $62,399 o latou totogi, e tai 8 itula e faaitiitia, ma i latou e i tai $62,400 o latou totogi ma luga atu, e tai 12 itula e faaitiitia mai o latou totogi.


text:
Mataupu 18
Ua faatuina e Iesu le faamanatuga i totonu o tagata sa Nifaē—Ua poloaiina i latou ia tatalo e le aunoa i lona suafa—Ua tausalaina i latou o e e aai i lona tino ma feinu i lona toto ma le faaletatau—Ua tuuina mai mana i soo e faaee atu ai le Agaga Paia. E tusa o le 34 T.A.
1 Ma sa oo ina poloai atu Iesu i ona soo ia latou aumai ni aareto ma se uaina ia te ia.
2 Ma a o latou o atu mo le areto ma le uaina, sa ia poloai atu i le motu o tagata ia latou nonofo i lalo i luga o le eleele.
3 Ma ina ua o mai ona soo ma aareto ma le uaina, sa tago o ia i le areto ma tofitofi ma faamanuia; ma sa ia avatu i le au soo ma poloai atu ia latou aai.
4 Ma ina ua uma ona latou aai ma maoona, sa ia poloai atu ia latou avatu i le motu o tagata.
5 Ma ina ua uma ona aai ma maoona le motu o tagata, sa ia fetalai atu i le au soo: Faauta, e i ai se tasi o outou o le a faauuina, ma o ia o le a ou tuu atu i ai le mana e atofitofi ai e ia le areto ma faamanuia i ai ma avatu i tagata o lau ekalesia, ia i latou uma o e o le a talitonu ma papatisoina i lou igoa.
6 Ma ia outou tausisi e faia lenei mea e le aunoa, e pei lava ona ou faia, e pei lava ona ou tofitofi le areto ma faamanuia i ai ma avatu ia te outou.
7 Ma ia outou faia lenei mea i le afaamanatuina o lou tino, lea ua ou faaali atu ia te outou. Ma o le a avea lea o se molimau i le Tamā ua outou manatua pea au. Ma afai tou te manatua pea au o le a outou maua lou Agaga e faatasi ma outou.
8 Ma sa oo ina ua uma ona ia fetalai atu o nei upu, sa ia poloai atu i ona soo ia latou ave se uaina mai le ipu ma feinu ai, ma ia latou avatu foi i le motu o tagata ina ia latou feinu ai.
9 Ma sa oo ina faapea ona latou faia, ma sa latou feinu ma ua malilie ai; ma sa latou avatu i le motu o tagata, ma sa latou feinu, ma sa latou malilie ai.
10 Ma ina ua uma ona faia e le au soo lenei mea, sa fetalai atu Iesu ia te i latou: Amuia lava outou ona o lenei mea ua outou faia, aua o lenei mea o le faataunuuina lea o au poloaiga, ma o lenei mea ua molimau atu ai i le Tamā ua outou loto e fai le mea ua ou poloaiina ai outou.
11 Ma o lenei mea ia outou faia e le aunoa ia te i latou o e e salamo ma papatiso i lou igoa; ma ia outou faia e faamanatu ai lou toto, lea ua ou faamaligiina mo outou, ina ia outou molimau atu ai i le Tamā ua outou manatua pea au. Ma afai tou te manatua pea au o le a outou maua lou Agaga e faatasi ma outou.
12 Ma ou te tuu atu ia te outou se poloaiga ia outou faia nei mea. Ma afai tou te faia pea nei mea amuia lava outou, ona ua outou atiae i luga o lau apapa.
13 Ae o soo se tasi e i totonu ia te outou na te faia se mea e sili atu pe itiiti mai nai lo nei mea, ua le atiae i luga o lau papa, a ua atiae i luga o se faavae oneone; ma pe a to mai uaga, ma oo mai lologa, ma agi mai matagi, ma taia ai i latou, o le a apauu i latou, ma ua sauni tatala mai efaitotoa o seoli e tali i latou.
14 O lea amuia lava outou pe afai tou te tausia au poloaiga, ia na poloaiina ai au e le Tamā ia ou tuu atu ia te outou.
15 E moni, e moni, ou te fai atu ia te outou, e ao ina outou mataala ma atatalo e le aunoa, nei faaosoosoina outou e le tiapolo, ma taitai ese atu ai outou faatagataotaua e ia.
16 Ma e pei ona sa ou tatalo faatasi ma outou ia faapea lava ona outou tatalo i lau ekalesia, faatasi ma ou tagata o e e salamo ma ua papatiso i lou igoa. Faauta, o au o le amalamalama; ua ou faatuina se efaataitaiga mo outou.
17 Ma sa oo ina ua uma ona fetalai atu e Iesu nei upu i ona soo, sa toe liliu atu o ia i le motu o tagata ma fetalai atu ia te i latou:
18 Faauta, e moni, e moni, ou te fai atu ia te outou, e ao ina outou mataala ma tatalo e le aunoa nei outou ulu atu i faaosoosoga; ona ua manao aSatani ia te outou, ina ia lulu e ia outou e pei o saito.
19 O lea e tatau ai ona outou tatalo atu pea i le Tamā i lou igoa;
20 Ma o asoo se mea tou te ole atu ai i le Tamā i lou igoa, e sao, ma talitonu o le a outou maua, faauta, o le a tuuina mai lava ia te outou.
21 Ia atatalo atu e le aunoa i le Tamā, i o outou aiga, i lou igoa, ina ia faamanuiaina a outou ava ma a outou fanau.
22 Faauta foi, ia outou potopoto faatasi soo; ma ia aua nei o outou faasaina soo se tagata e sau ia te outou pe a outou potopoto faatasi, a ia tuu i latou ia mafai ona latou o mai ia te outou ma aua le faasaina i latou.
23 Ae ia outou atatalo mo i latou, ma lē tutulia i latou i fafo; ma afai latou te o mai soo ia te outou ia outou tatalo i le Tamā mo i latou, i lou igoa.
24 O lea, ia tuu i luga lo outou amalamalama ina ia susulu atu i le lalolagi. Faauta, o au o le emalamalama lea e tatau ona outou tuu i luga—mea ia na outou vaai ua ou faia. Faauta sa outou vaai sa ou tatalo atu i le Tamā, ma sa outou molimau uma.
25 Ma ua outou vaai sa ou poloaiina ia aua nei i ai se atasi o outou e alu ese atu, ae sa ou poloai atu ia outou o mai ia te au, ina ia outou etagotago ma vaai; ia faapea lava ona outou faia i le lalolagi; ma o soo se tasi na te solia lenei poloaiga ua ia tuu o ia lava ia taitaiina atu i faaosoosoga.
26 Ma o lenei sa oo ina ua uma ona fetalai e Iesu o nei upu, sa ia toe liliu atu ona fofoga i luga o soo o e na ia filifilia, ma fetalai atu ia te i latou:
27 Faauta e moni, e moni, ou te fai atu ia te outou, ou te tuu atu ia te outou se tasi poloaiga, ona ao ai lea ona ou alu atu i lou aTamā ina ia mafai ona ou faataunuuina eisi poloaiga ia na ia tuu mai ia te au.
28 Ma o lenei faauta, o le poloaiga lenei ou te tuu atu ia te outou, ia outou le tuuina ma le iloa soo se tasi e aai ma le efaaletatau i lou tino ma lou toto, pe a outou tufatufaina atu;
29 Aua o soo se tasi e ai i lou tino ma inu i lou atoto ma le efaaletatau ua ai ma inu e ia le faasalaga i lona agaga; o le mea lea, afai tou te iloa ua le agavaa se tagata e ai ma inu i lou tino ma lou toto ia outou faasa ia te ia.
30 E ui i lea, aua tou te atuli ese o ia i fafo mai ia te outou, a ia outou auauna ia te ia, ma tatalo mo ia i le Tamā, i loʼu igoa; ma afai e salamo o ia ma papatiso i loʼu igoa, ona outou talia lea o ia, ma tufatufa atu ia te ia loʼu tino ma loʼu toto.
31 Ae afai e le salamo o ia, ia le faitauina o ia faatasi ma ou tagata, ina ia le faaumatia e ia ou tagata, aua faauta, ua ou iloa aau mamoe, ma ua faitaulia i latou.
32 E ui lava i lea, aua tou te tulia o ia i fafo mai o outou sunako, po o o outou nofoaga o tapuaiga, aua o tagata faapena ia outou galulue pea i ai; ona tou te le iloa pe o le a latou toe foi mai ma salamo, ma o mai ia te au ma le faamoemoe atoa o le loto, ma o le a ou afaamaloloina ai i latou; ma o le a avea outou ma ala e aumai ai le olataga ia te i latou.
33 O lea, ia outou tausia nei upu ua ou poloaiina ai outou ina ia outou le oo mai i lalo i le afaasalaga; ona oi talofa ia te ia o le e faasalaina e le Tamā.
34 Ma ua ou tuu atu ia te outou nei poloaiga ona o finauga ia sa i ai i totonu ia te outou. Ma amuia lava outou pe afai e aleai ni finauga i totonu ia te outou.
35 Ma o lenei o le a ou alu atu i le Tamā, aua e tatau ona ou alu atu i le Tamā amo outou.
36 Ma sa oo ina ua uma ona faaiu atu e Iesu o ia fetalaiga, sa ia pai atu lona aaao i esoo, taitoatasi, o e na ia filifilia, seia pai atu o ia ia te i latou uma, ma fetalai atu ia te i latou ao pai atu o ia ia te i latou.
37 Ma sa le lagona e le motu o tagata upu ia na ia fetalaia, o lea na latou le molimauina ai; ae ua molimau le au soo sa ia tuuina mai ia te i latou le amana e tuu atu ai le eAgaga Paia. Ma o le a ou faaali atu ia te outou i se taimi o mulimuli mai ua moni lenei molimau.
38 Ma sa oo ina ua uma ona pai atu o Iesu ia i latou uma, sa oo mai se aao ma ua faamalumalu ifo i le motu o tagata sa le mafai ai ona latou vaai atu ia Iesu.
39 Ma ao faamalumaluina i latou sa alu ese atu o ia mai ia i latou, ma afio ae i le lagi. Ma sa vaai le au soo ma molimau sa toe afio ae o ia i le lagi.


text:
Tala 5: Amata se Olaga Faigatā
I FAFO o le faato‘aga o Etena, sa tele ni faafitauli o Atamu ma Eva. Sa galulue mamafa i la‘ua mo a la mea‘ai. Na i lo laau fua lelei sa la vaaia le tele o laau tuitui ma laau talatala. O le mea lenā sa tupu ina ua le usiusita‘i Atamu ma Eva i le Atua ma taofia ai le avea o i la‘ua ma Ana uō.
A e leaga atu i lo lenā, ua amata nei ona oti Atamu ma Eva. Ia manatua sa lapata‘ia i la‘ua e le Atua la te oti pe afai e aai i fua mai i se laau faapitoa. Ia, o le aso lava sa aai ai sa amata loa ona la feoti. Pagā le valea o lo la lē faalogo i le Atua!
O fanau a Atamu ma Eva sa fananau uma ina ua uma ona tuueseina mai e le Atua o latou matua i fafo i le faato‘aga i Etena. O lona uiga la e ola matutua fo‘i fanau ma feoti.
Ana fai sa usiusita‘i pea Atamu ma Eva i le Atua, o le olaga o le a fiafia tele mo i la‘ua ma a la fanau. E ono mafai ona ola e faavavau ma le fiafia i le lalolagi. E leai se tasi o le a ola matua, ma‘i ma oti.
E finagalo le Atua ia ola fiafia e faavavau tagata, ma ua tautō mai Ia o se isi aso o le a latou faapena ai. E le gata o le a manaia le lalolagi, ae o tagata uma o le a malolosi. Ma o le a lelei le faigāuō a tagata uma ma faapena fo‘i ma le Atua.
Ae ua le toe avea nei Eva ma uō a le Atua. Sa ia fanaua ni tamaiti, ae sa le faigofie mo ia. Sa iā te ia le tigā. O lona le usiusita‘i i le Atua sa aumaia ai le tele o faanoanoaga iā te ia, pe e te le ioe i ai?
Sa to‘atele atalii ma afafine o Atamu ma Eva. O lo la ulua‘i atalii o Kaino. Sa faaigoa lo la atalii lona lua iā Apelu. O le ā sa tupu ia i la‘ua? Pe e te iloaina?
Kenese 3:16-23; 4:1,2; Faaaliga 21:3,4.
Fesili
- Na faape‘ī olaga o Atamu ma Eva i fafo o le faato‘aga o Etena?
- O le ā sa amata ona tupu iā Atamu ma Eva, ma aiseā?
- Aiseā o le a ola matutua ai ma feoti le fanau a Atamu ma Eva?
- Ana usiusita‘i Atamu ma Eva i a Ieova, e faape‘ī o la olaga ma olaga o le la fanau semanū e iai?
- Na faapefea ona tigā Eva ona o le lē usiusita‘i?
- O ai igoa o atalii matutua e to‘alua o Atamu ma Eva?
- O ai isi tamaiti o loo i le ata?
Fesili faaopoopo
- Faitau le Kenese 3:16-23 ma le 4:1, 2.
Na faapefea ona aafia le olaga o Atamu i le faamalaiaina o le laueleele? (Kene. 3:17-19; Roma 8:20, 22)
Aiseā ua talafeagai ai le igoa o Eva lea o lona uiga “o Lē Ola”? (Kene. 3:20)
Na faapefea ona faaalia e Ieova lona manatu mamafa i a Atamu ma Eva e ui lava ua la agasala? (Kene. 3:7, 21)
- Faitau le Faaaliga 21:3, 4.
O ā “mea muamua” e te fia vaai i ai ua aveesea?


text:
VAEGA 7
Le Auala e Aʻoaʻo ai Lau Fanau
“Ia teu i lou loto upu ia ua ou poloaʻi atu ai iā te oe i le asō; ia e matuā aʻoaʻo soo ai i lau fanau.”
Na foafoaina e Ieova le faatulagaga o le aiga, ma na ia tuu atu i mātua le tiute tauave o le tausia o fanau. (Kolose 3:20) O mātua la, e tatau ona aʻoaʻoina fanau ina ia alolofa iā Ieova, ma avea o ni ē e maufaatuatuaina pe a matutua. (2 Timoteo 1:5; 3:15) E ui e tatau i mātua ona iloa mea o loo i loto o a latou fanau, ae e tāua tele foʻi la laʻua faaaʻoaʻoga. O lea, o le auala sili e aʻoaʻo ai fanau i le Afioga a Ieova, o le taumafai lea e faatatauina muamua i lou olaga.
1. IA SAʻOLOTO LAU FANAU E TALANOA MAI IĀ TE OE
LE MANATU O LE TUSI PAIA: “Ia faalogologo lelei tagata uma, ae aua le vave ona tautala.” (Iakopo 1:19) E te manaʻo e saʻoloto le talanoa mai a lau fanau iā te oe. E ao ona latou iloa e te nofosauni e faalogologo atu pe a latou talanoa mai. Ia atiaʻe se siʻomaga toʻafilemu ina ia faigofie ai ona faaali mai o latou manatu. (Iakopo 3:18) Pe afai e latou te iloa e te inainā ma faamasinosino, o le a latou natia la o latou faalogona moni. Ia onosaʻi ma ia faamautinoa atu pea i lau fanau, e te alofa tele iā i latou.
LE MEA E MAFAI ONA E FAIA:
Ia faaavanoa lou taimi pe a fia talanoa mai lau fanau
Ia fai ma masani le talatalanoa ma lau fanau, ae e lē na o taimi e tulaʻi mai ai faafitauli
2. IA MALAMALAMA I O LATOU FAALOGONA MONI
LE MANATU O LE TUSI PAIA: “O lē e faaalia le tofā mamao i se mataupu, e maua e ia le mea lelei.” (Faataoto 16:20) O nisi taimi, e ao ona e iloa le uiga o faamatalaga a lau fanau ina ia e malamalama ai i o latou faalogona moni. E masani ona faatelē e tamaiti se tala pe fai foʻi ni faamatalaga e aunoa ma le mafaufau i ai. O lea, e lē tatau ona e vave ita. “Pe a tali atu se tasi i se mataupu ae e leʻi faalogo i ai, o lona lava valea lea.”
LE MEA E MAFAI ONA E FAIA:
Ia maumauaʻi e aua neʻi faasalavei atu pe e vave ona e ita, e tusa lava po o le ā le tala a lau tama o loo fai mai
Ia tomānatu i ou faalogona sa iai a o e laʻitiiti ma mea na e faatāuaina
3. IA TASI LE LEO
LE MANATU O LE TUSI PAIA: “Loʻu atalii e, ia e faalogo i le aʻoaʻiga a lou tamā, ma aua e te tuulafoaʻiina le tulafono a lou tinā.” (Faataoto 1:8) Ua tuu mai e Ieova i mātua le tiute tauave o le aʻoaʻoina o fanau. O lea, e ao ona aʻoaʻoina la oulua fanau ina ia faaaloalo ma usiusitaʻi iā te oulua. (Efeso 6:1-3) E mafai e le fanau ona iloa e lē o ʻautasi manatu’ o o latou mātua. (1 Korinito 1:10) E lē tatau ona atagia atu i le lua fanau o loo eseese o oulua manatu i se mataupu, auā e ono amata ai ona latou lē toe faaaloalo iā te oulua.
LE MEA E MAFAI ONA E FAIA:
Ia talanoa ma malilie faatasi i le auala e aʻoaʻi ai la oulua fanau
Taumafai e malamalama i manatu o lau paaga, pe afai e eseese o oulua manatu i le auala e aʻoaʻoina ai la oulua fanau
4. FAATULAGA SE AUALA E AʻOAʻO AI LE FANAU
LE MANATU O LE TUSI PAIA: “Ia aʻoaʻo le tama e tusa ma le ala saʻo.” (Faataoto 22:6) E lē otometi ona taulau manuia le aʻoaʻoina o fanau. E manaʻomia ona oulua faatulaga se auala patino e faia ai faapea, e aofia ai ma le auala e aʻoaʻi ai i latou. (Salamo 127:4; Faataoto 29:17) O aʻoaʻiga e aofia ai foʻi le fesoasoani i le fanau e malamalama i le māfuaaga na e faia ai ni tulafono. (Faataoto 28:7) E lē gata i lea, ia aʻoaʻo i latou ina ia naunau i le Afioga a Ieova ma malamalama i taʻiala o loo iai. (Salamo 1:2) O le faia faapea, o le a fesoasoani ai i fanau ina ia maua se lotofuatiaifo lelei.
LE MEA E MAFAI ONA E FAIA:
Ia faatalitonu lau fanau e iai moni lava le Atua o Lē e mafai ona latou faatuatuaina
Fesoasoani iā i latou e iloa ma ʻalofia so o se tulaga e lamatia ai i faiga lē mamā, e pei o le faauō i so o se tagata i luga o le Initaneti. Ia aʻoaʻo i latou i auala e ʻalofia ai tagata e faaleagaina tamaiti, i feusuaʻiga po o faiga lē mamā
Faitau Atili
Mea e fai mo Tamaiti
Maʻeu le fiafia e maua mai i le aʻoaʻoina o mea e fai ina ia fesoasoani ai i fanau e aʻoaʻoina uiga e faavae mai i le Tusi Paia.


text:
Advokatų kontora Šarka, Jankauskas, KrolienėPepa pisinisi tafailagi
Advokatų kontora Šarka, Jankauskas, Krolienė
Auaunaga faaletulafono, Auaunaga faaletulafono, Faamauina company, Fautuaga faaletulafono, Fesoasoani faaletulafono +15
Faafanua
Gaoioiga vaega
Auaunaga faaletulafono, Auaunaga faaletulafono, Faamauina company, Fautuaga faaletulafono, Fesoasoani faaletulafono, Konekarate tulafono, Malosi tulafono, Mōliga, Oloa, Taualumaga tau le va, Taualumaga tau pulega, Taualumaga tau solitulafono, Tulafono aiga, Tulafono autasi, Tulafono business, Tulafono eu, Tulafono leipa, Tulafono o fanua, Tulafono o lafoga, Tupe, inisiua, tulafono
Qr code
vCard
Website
Igoa nofoaga: Šarka ▪ Jankauskas ▪ Krolienė - Advokatų kontora


text:
Le Lali
Ua fa’ailoa e le afioga i le ali’i kovana i lana Kapeneta le i ai lea o ni suiga ua la fuafua ma le afioga a Lemanu Peleti Mauga e faia, mo le tofiaina o totino o Komiti Fa’afoe a Vaega eseese o le malo mo le isi 4 tausaga o loo lumana’i nei. O ni isi o ia suiga e aofia ai le tu’u o le avanoa e...
SAMUEL WRIGHT & MANU LEFATIA E 2 vaiaso lea ua toe tolopo i ai e le fa’amasinoga fa’aitumalo le mataupu fa’asaga ia Samuel Wright ma Manu Lefatia, i le mae’a ai lea ona talia e le fa’amasinoga o se talosaga na fa’aulu e le loia a le malo, ina ia toe tolopo le iloiloga o lenei mataupu mo se 2...
O le fonotaga mulimuli a le afioga i le ali’i kovana ia Lolo Matalasi Moliga ma lana Kapeneta i le vaiaso na te’a nei, na fa’afetaia fa’apitoa ai e le ali’i kovana le sui o le Ofisa o le Initeria i Amerika Samoa ia Lydia Faleafine-Nomura, i le tu’uina mai lea o lona tauau e fesoasoani ai i le fa’...
Mai le to’a 16 o ali’i ma tama’ita’i na taofia fa’apagota e Leoleo i le fa’aiuga o le vaiaso, e aofia ai ma le aso o le Kerisimasi na se’i mavae atu nei, e leai ma se isi o i latou na tu’uaia i ni solitulafono mamafa poo ni fa’alavelave matuia, se’i vagana ai lava moliaga mama e mafua mai i le ‘ona...
O se tasi o mataupu na tele se taimi o le afioga i le ali’i kovana na ia fa’aalu e talanoa ai i luma o lana Kapeneta i le vaiaso na te’a nei, o le sailia lea o ni auala e fa’afaigofie ai le aganu’u atoa ai ma le ituaiga soifuaga e tatau ona soifua ma ola ai tagata o le atunu’u i le taimi nei ma le...
O le fonotaga mulimuli a le afioga i le ali’i kovana ia Lolo Matalasi Moliga ma lana Kapeneta mo lenei tausaga, lea sa usuia i le aso Tofi o le vaiaso na te’a nei i le potu fono a le Ofisa o Fa’atoaga a le malo i Tafuna, na fautuaina malosi ai e le ali’i kovana i latou uma ua tofia e avea ma Fa’...
O le toe fa’aolaolaina o le tomai o tagata Samoa i le fausiaina lea o va’a e fa’aaoga i ai laau Samoa, e pei ona faia e Tuaa i aso ua mavae, o le agaga atoa lea na mafua ai ona a’e se tofa i ni isi o Tufuga fau va’a i le atunu’u, ma amata ai loa ona la fausia ni va’a se 3 e fa’aaoga ia i laau...
O laufofoga o le fiafia ma le fa’agae’etia o le loto na lofia ai fofoga o le to’atele o tagata matutua fa’apea ai fanau sa taofia i le maota o sulufaiga a le atunu’u i Faga’alu i le aso Lulu na te’a nei, ina ua fa’ateia i latou i le asiasiga faapitoa a ta’ita’i o le malo a ofo atu ai meaalofa e fa’...
E lua pepe fou na soifua mai i le aso tonu o le Kerisimasi na te’a nei, e pei ona fa’amaonia mai e se sui o le potu failele a le falema’i o le LBJ i Faga’alu i le Samoa News. O pepe e to’alua na soifua mai i le aso 25 o Tesema 2016 e aofia ai le tama’ita’i o Nelva Puni Piliati, lea na soifua mai...
TETE’E LE ALI’I NA FAIA UIGA MATAGA I LONA AFAFINE I ONA MOLIAGA O le aso 24 Fepuari 2017 lea ua fa’atulaga e faia ai le ulua’i iloiloga o le mataupu a le Tama lea o loo tu’uaia i lona faia o uiga mataga i lona afafine e 13 tausaga le matua, i le mae’a ai lea ona tula’i o ia ma teena tu’uaiga a...


text:
LE MANATU O LE TUSI PAIA
Mativa
E faitau miliona tagata i le lalolagi aoao o loo ola matitiva, e ui lava i taumafaiga fitā ina ia foʻia lenei faafitauli.
E mafai faapefea i se tagata mativa ona maua le fiafia?
TALA A TAGATA
O le toʻatele o tagata e manatu e maua le fiafia ma le faamalieina e ala i le tele o meafaitino, ma o le taulau manuia moni e faalagolago i le tele o tupe a se tagata o loo iai. O tagata e matitiva e lē lelei pe e lē auai foʻi i ni aʻoaʻoga, e lē lelei ona tausia o latou soifua mālōlōina ma maua isi aogā, ma o le iʻuga e latou te lē maua se olaga fiafia ma faamalieina.
LE MANATU O LE TUSI PAIA
Ua aʻoaʻoina i le Tusi Paia o le fiafia moni e faalagolago i le lelei o le tulaga faaleagaga o se tasi, ma le iai o se faiā lelei ma Lē na foafoaina mea, ae e lē o le tulaga tau tamaoaiga. Ua taʻua i le Mataio 5:3: “E fiafia o ē e naunau i mea faaleagaga.” O ē e naunau i o latou manaʻoga faaleagaga, e tusa po o le ā lo latou tulaga tau tamaoaiga, ae e latou te saʻili le finagalo o le Atua i mataupu eseese, ma aʻoaʻoina upu moni o le Tusi Paia ia e aumaia ai faamāfanafanaga moni ma le filemu o le mafaufau. O le auala lea e maua ai le fiafia moni.
O i latou e malamalama ma mulimuli i fautuaga a le Tusi Paia, ua latou iloa lelei le auala e feagai ai ma le tulaga mativa. O se faaaʻoaʻoga, e fesoasoani fautuaga a le Tusi Paia i tagata e ʻalofia ai masaniga leaga, e pei o le ulaula tapaa ma le inu tele i le ʻava malosi. O nei masaniga e maʻimau ai tupe, ma e tele ina iʻu ai i le manaʻomia o ni togafitiga faafomaʻi e taugatā.—Faataoto 20:1; 2 Korinito 7:1.
Ua lapataʻi mai foʻi le Tusi Paia e faatatau i aafiaga mataʻutia o le matapeʻapeʻa ma le manaʻo tele i meafaitino. (Mareko 4:19; Efeso 5:3) O nei fautuaga e fesoasoani i se tasi e ʻalofia ai le faamaʻimau o tupe i taaloga faitupe, pe atiaʻe se faanaunauga o le “manaʻo tele i tupe,” auā ua taʻua i le Tusi Paia “o le pogai lea o mea leaga eseese uma.” (1 Timoteo 6:10) Ua lapataʻi mai le Luka 12:15: “E lē ola se tasi i le tele o ana mea ua iā te ia.” Pe a faafaigofie, e lē maua se ola i le tele o ni tupe. Ae o le ola e ōgatusa ai ma fautuaga atamai a le Tusi Paia, o le a faaaogā tatau ai o tatou olaga ma iʻu ai ina maua le fiafia moni.
A o tauivi ē o loo ola i ni tulaga matitiva ina ia saʻili ni meaʻai, lavalava ma fale, e mafai ona latou maua le fiafia moni e ala i le atiaʻe o le lotomalie, taulaʻi atu o latou olaga i le faafiafiaina o Lē na faia i latou, ma ola e tusa ai ma lona finagalo. Ua latou iloa le moni o le folafolaga o loo i le Faataoto 10:22: “O le faamanuiaga a Ieova, e faatamaoaiga ai ma e na te lē faaopoopo i ai se tigā.”
MAU AUTŪ: “E fiafia o ē e naunau i mea faaleagaga.”—Mataio 5:3.
Po o le a iai se taimi e faaiʻuina ai le mativa?
LE MANATU O LE TUSI PAIA
E lē o taulau galuega fesoasoani a tagata ina ia foʻia le mativa. Peitaʻi, i le taimi talafeagai, o le a taulaʻi atu le Atua i le pogai autū o le faafitauli, o faanaunauga manatu faapito o tagata ma faigāmalo ina ia faamalie o latou lava manaʻoga. (Failauga 8:9) O le a suia e le Atua faigāmalo faaletagata ia o loo pulea e tagata e manatu faapito. E aunoa ma se faailoga tagata, o le a saunia mai e lona Malo i le lagi so o se mea mo tagata uma o le a ola i le lalolagi. Ua folafola mai ma le mautinoa i le Tusi Paia o le a tausia ma le agalelei e le Tupu o le Malo o le Atua, manaʻoga o ē e matitiva. “O le a latou fausia fale ma nonofo ai; e latou te totō foʻi togāvine ma latou aai i ona fua. . . . O le a matuā fiafia uma oʻu tagata ua filifilia i galuega a o latou lima.”—Salamo 72:12-14.
O le a avea le lalolagi ma parataiso moni e iai fale ma meaʻai mo tagata uma, ma e lē toe iai se mativa. Ua folafola mai e le Atua i le Tusi Paia: ʻO le a fausia e ona tagata fale ma nonofo ai; e latou te totō foʻi togāvine ma latou aai i ona fua. O le a matuā fiafia uma oʻu tagata ua filifilia i galuega a o latou lima.’ (Isaia 65:21, 22) Nai lo o le toe tau saʻilia o mea e ola ai, o le a olioli tagata uma i se “faigaʻai o mea taumafa e sili ona lelei,” ma isi mea lelei e saunia mai e Ieova.—Isaia 25:6.
AISEĀ E TĀUA AI?
O le manatunatu i le folafolaga a le Atua e faatatau i se lalolagi e lē toe iai le mativa, ua faamautinoa mai ai i ē o loo ola i ni tulaga pagatia, o loo manatu mai le Atua ma ua lata mai le taimi e faaiʻuina ai tulaga faigatā o loo feagai ma i latou. Pe a taulaʻi atu se tasi i lenā faamoemoe, o le a ia maua ai le malosi e onosaia ai tulaga faigatā i aso nei.
MAU AUTŪ: “E laveaʻi e ia le tagata mativa o loo tagi mai mo se fesoasoani . . . E tigā alofa o ia i lē ua faatauvaa ma lē ua mativa, e faaola foʻi e ia o ē ua matitiva.”—Salamo 72:12, 13.
Faitau Atili
O le ā le Malo o le Atua?
O ai le Tupu o le Malo o le Atua, ma o ā mea o le a faataunuuina e lenā Malo?
Aiseā ua Lē Taofia ai e le Atua Mea Leaga ma Mafatiaga?
Na faapefea ona amata mai le leaga, ma aiseā ua lē taofia ai e le Atua? Pe e iai se taimi o le a aveesea ai mafatiaga?
E Faapefea Ona Aogā iā i Tatou Mataupu Silisili o le Tusi Paia?
Na taʻua e Iesu le māfuaaga e tatou te manaʻomia ai taʻitaʻiga, faapea mataupu silisili e lua e sili ona tāua.